Bekalan ke Negeri Abadi

Oleh Nabillah Bolhassan

I

MAWAR memandang sepi rumah kayu yang semakin usang tidak jauh dari rumah datuk dan neneknya. Hanya berselang lima buah rumah. Di rumah itulah dia mula mengenal huruf alif, ba, ta. Di rumah itu jugalah dia mula belajar membaca iqra’ dan seterusnya lancar membaca Al-Quran. Tahu hukum tajwid dan sebutan huruf dengan makhraj yang betul. Serta merta rindu pada guru mengaji yang dipanggil Guru Hasnah memenuhi ruang dada. Sudah hampir 10 tahun Guru Hasnah berpulang ke negeri abadi. Terlalu besar jasa Guru Hasnah buat diri Mawar. Mawar masih ingat ketika kali pertama ayah membawanya ke rumah itu. Biar sudah belajar mengaji di sekolah yang termasuk dalam sukatan pelajaran Kelas Al-Quran dan Fardu Ain, ayah tetap mahu dia belajar mengaji bersama Guru Hasnah kerana ayah juga pernah menjadi anak didiknya.

“Belajar dari orang yang sudah banyak umur seperti Guru Hasnah, insya-Allah ada berkatnya.” Kata ayah yakin.

Maka, rutin harian Mawar ketika di bangku sekolah, pada waktu petang hari biasa akan belajar ilmu agama di sekolah, hujung minggunya pula akan belajar mengaji bersama Guru Hasnah. Mawar gembira belajar mengaji bersama Guru Hasnah walaupun wanita yang hampir sebaya neneknya itu agak tegas, tetapi masih dapat dirasa kasih sayang dan keikhlasannya mengajar bacaan dalam Al-Quran.

Ketika ayah menyatakan hasrat meminta agar Guru Hasnah mengajar Mawar mengaji, ayah ada bertanya kepada Guru Hasnah tentang bayaran yang perlu dibayar. Pada waktu ayah belajar dengan Guru Hasnah dahulu, ayah kata dia belajar tanpa bayaran. Nenek dan datuk tidak mampu membayar dengan wang ringgit, tetapi sekali sekala menghantar lauk dan hasil kebun ke rumah Guru Hasnah sebagai tanda terima kasih. Guru Hasnah tidak pernah meminta, apa yang diberi itu yang dia terima. Namun apabila Mawar yang dihantar mengaji dan ayah juga mampu untuk membayar, Guru Hasnah masih tidak menetapkan sebarang jumlah bayaran.

“Seikhlas hati.” Ringkas dan pendek jawapan Guru Hasnah.

Cukup bulan, ayah akan memberikan not RM100 di dalam sampul untuk Guru Hasnah. Pada awalnya, Guru Hasnah menolak kerana dirasanya jumlah itu terlalu banyak. Dia minta pada ayah untuk dikurangkan jumlah tersebut. Kata Guru Hasnah, “Aku takut disoal di akhirat kelak Saiful, kerana mengambil upah yang banyak mengajar ilmu Al-Quran. Biarlah jumlah itu sekadar cukup untuk aku menampung makan minum aku dan anak-anak. Ibu tunggal seperti aku ada terima bantuan. Rashidah dan Rashid juga dapat biasiswa di universiti. Banyak sangat jumlah ni.”

“Tak apa. Anggap saja saya berkongsi rezeki dengan Guru. Tanpa Guru, entah sampai ke sudah saya tidak tahu membaca Al-Quran barangkali. Mak dan ayah pula buta huruf, tidak ada kemampuan untuk mengajar. Mawar ni saya tinggalkan untuk bersekolah di kampung bagi memenuhi permintaan mak dan ayah yang mahu cucu kesayangan mereka ini tinggal bersama. Walaupun saya tinggalkan dia di kampung tetap menjadi tanggungjawab saya Guru, hidupnya terisi dengan ilmu dunia dan akhirat.” Panjang lebar ayah memujuk Guru Hasnah untuk menerima wang tersebut.

Guru Hasnah tidak pernah berkira. Setiap kali selesai kelas mengaji, kami akan dihidangkan dengan masakan dari air tangannya. Sudah pasti, ikan rebus goreng dan ayam kicap menjadi kegemaran Mawar dan rakan-rakan mengaji yang lain. Makan beramai-ramai dan bergelak ketawa sungguh meninggalkan memori yang manis pada kehidupan Mawar ketika itu.

“Guru sunyi makan sorang-sorang bila Rashidah dan Rashid balik ke kampus. Mujur ada kamu semua temankan Guru.” Ujar Guru Hasnah sambil tersenyum, lantas menampakkan kedut di wajahnya yang sudah semakin banyak tanda dimamah usia.

II

Mawar akui, momen belajar mengaji bersama dengan Guru Hasnah tidak akan dia dapat di mana-mana. Tidak hairanlah kenapa ayah bersungguh-sungguh mahu dia belajar bersama Guru Hasnah. Guru Hasnah masih berpegang dengan adat tradisi lama, namun tidaklah amalan tersebut membelakangkan hukum agama. Mawar masih ingat, setiap kali sebelum kelas mengaji bermula, Mawar dan rakan yang lain akan duduk bersama Al-Quran dan rehal masing-masing menanti Guru Hasnah mengambil wudhuk dan mengerjakan solat sunat. Kemudian, dia akan keluar dari biliknya bersama rotan yang panjang bewarna coklat gelap. Walau bagaimanapun, rotan tersebut tidak pernah sekali pun menyentuh kulit anak didik Guru Hasnah. Dia sekadar memukul lantai tanda amaran jika ada antara kami bergurau senda dan bermain-main semasa membaca Al-Quran.

“Adab dengan Al-Quran perlu dijaga.” Nasihat Guru Hasnah.

Mendengar pukulan di lantai sahaja sudah menyebabkan kami gerun, maka Guru Hasnah tidak perlu menjengilkan mata mahupun mengeluarkan sepatah kata pun untuk menegur tingkah laku kami.

Sesi mengaji kami akan dimulakan dengan Guru Hasnah memberikan segelas setiap seorang air penerang hati. Kata Guru Hasnah, dia akan membuka penutup botol air tersebut ketika membaca Surah Yassin setiap waktu malam bersama beberapa ayat Al-Quran yang lain. Perkara ini turut dia amalkan untuk dua anaknya. Tidak hairanlah kedua-dua anaknya bukan sekadar terang hati mengamalkan ilmu Al-Quran sehingga pernah memenangi beberapa pertandingan hafazan dan tilawah di sekolah, tetapi juga berjaya dalam bidang masing-masing di menara gading. Kak Rashidah ketika itu menuntut dalam jurusan Syariah dan Undang-undang. Manakala Abang Rashid pula dalan jurusan Kejuruteraan Aeroangkasa. Guru Hasnah mahu kami juga terang hati dalam menuntut ilmu dunia dan akhirat serta berjaya menjejak kaki ke menara gading seperti dua anaknya. Selain itu setiap kali kami bertukar juzuk bacaan, Guru Hasnah akan meminta kami untuk memberikan kepadanya sebatang lilin.

“Sebagai simbolik supaya hati kita akan terang dan tidak jemu membaca kitab suci ini.” Kata Guru Hasnah.

Kami akan berlipat kali ganda seronok untuk pergi mengaji jika ada antara kami yang tamat bacaan 30 juzuk Al-Quran kerana dapat merasa pulut kuning dan telur rebus. Sekali dengan pulut kuning dan telur rebus, akan disertakan bersama bendera bercorak yang dililit lidi ditepinya. Bendera kecil tersebut dihasilkan daripada kertas warna dan akan dicucuk di atas pulut kuning sebelum diberi kepada rakan atau jiran. Tradisi ini merupakan sebagai salah satu tanda kesyukuran setelah tamat bacaan 30 juzuk serta sebagai tanda keakraban kerana pulut kuning itu bukan sahaja dijamah beramai-ramai bersama rakan mengaji tetapi turut dihantar ke rumah jiran tetangga.

Jika ada majlis kahwin di kampung, anak didik Guru Hasnah akan dijemput untuk bacaan khatam dan tahtim Al-Quran. Guru Hasnah akan menyiapkan pakaian kami, anak didik lelaki akan berbaju Melayu digayakan bersama samping warna jingga. Manakala anak didik perempuan pula akan berbaju kurung putih beserta kain senada warna dengan samping anak didik lelaki. Guru Hasnah akan tersenyum bangga apabila tuan empunya majlis memuji bacaan anak didiknya. Sejujurnya, momen seperti ini Mawar tidak akan dapat jika dia menetap dan belajar mengaji di bandar. Kenangan itu tidak akan dapat dibeli dengan wang ringgit serta diputar kembali, namun Mawar akan ingat sampai bila-bila.

III

Mawar masih ingat satu kejadian yang menyebabkan kali pertama dia melihat Guru Hasnah mengalirkan air mata. Pada waktu itu, rakan-rakan yang lain sudah pulang ke rumah masing-masing. Namun, Mawar masih berada di rumah Guru Hasnah kerana tiada sesiapa di rumah. Datuk dan neneknya keluar sebentar ke pekan membeli barang keperluan. Mawar yang sedang duduk di dapur menjamah nasi goreng dihidang oleh Guru Hasnah, terkejut apabila terdengar suara jeritan dari luar rumah.

“Tak payah nak berlagak baik Hasnah. Kami tahu kau dapat wang bantuan daripada YB kawasan kita ni. Lepas tu dapat juga bantuan ibu tunggal daripada ketua kampung.” Mawar kenal benar dengan suara itu. Siapa lagi kalau bukan Mak Lijah yang terkenal dengan jolokan ‘mulut tanpa insuran’ daripada orang kampung.

“Dah dapat upah mengajar anak orang kampung ni, buat apa nak terima lagi duit bantuan tu semua? Nampak saja baik, tapi tamak rupanya!” Mawar menjenguk di balik pintu rumah Guru Hasnah untuk mengetahui empunya suara itu. Mak Minah rupanya, kawan baik kepada Mak Lijah. Seisi kampung tahu mereka berdua bersahabat rapat umpama belangkas. Ke hulu ke hilir selalu bersama.

“Aku tak pernah meminta diberi bantuan. Apa yang diberi aku terima. Berkenaan dengan upah mengajar mengaji pun aku tidak pernah tetapkan apa-apa. Ibu bapa budak-budak tu memberi seikhlas hati jumlahnya.” Lembut suara Guru Hasnah menangkis dakwaan daripada dua wanita di hadapannya.

“Memanglah tak pernah meminta, tapi kalau dah dapat upah hasil mengajar mengaji tu, tak ke dah ada pendapatan kiranya? Tapi masih mahu menerima duit bantuan, tak tamak ke maksudnya tu?” Mak Lijah tidak mahu mengalah, masih dengan rasa tidak puas hati terhadap Guru Hasnah.

Mak Minah terus menyampuk umpama mencurah minyak ke dalam api yang membara, menghangatkan lagi suasana. “Kau ada apa-apa hubungan ke dengan YB kawasan kita ni? Atau nak jadi isteri nombor dua ketua kampung? Sebab itulah senang-senang saja dapat bantuan.”

“Astaghfirullah, Minah! Besar sangat tuduhan kau tu…” Guru Hasnah sudah hilang kata-kata.

Mawar ketika itu sudah tidak dapat menahan diri daripada hanya membisu di balik pintu. Dia melangkah keluar dan memaut lengan guru kesayangannya itu.

“Kalau Mak Limah dan Mak Minah nak tahu, Guru tak pernah minta satu sen pun daripada mak ayah kami. Tapi, mak ayah kami yang seikhlas hati mahu memberi upah kepada Guru sebab Guru tak pernah berkira dengan kami. Malah setiap hari bekongsi rezeki dengan kami, dihidangnya pelbagai jenis makanan untuk menjamu kami selepas mengaji. Kalaulah tuduhan Mak Limah dan Mak Minah tadi benar, rasanya Guru tak duduk dah kot rumah kayu macam ni. Dah ditukarnya jadi rumah batu hasil duit bantuan yang diterima.”

Dapat dilihat perubahan wajah dua wanita tersebut. Terkejut agaknya ada orang lain yang mendengar kata makian mereka terhadap Guru Hasnah. Tanpa berkata apa-apa, mereka terus melangkah keluar dari perkarangan rumah Guru Hasnah.

“Selalu ke mereka datang marah-marah macam tu?” Mawar bertanya kepada Guru Hasnah yang mengelap sisa air mata dengan hujung lengan bajunya.

Guru Hasnah menghadiahkan senyum buat Mawar, “Mawar jangan cerita pada sesiapa ya, apa yang berlaku tadi. Biarlah mereka nak kata apa sekalipun, yang pasti semua tu tak benar. Cukuplah hanya Allah yang tahu. Guru tak nak besar-besarkan hal ini. Kita doakan sahaja agar Allah lembutkan hati mereka dan hilangkan rasa dengki dalam diri mereka.”

Terkesima Mawar dengan jawapan daripada Guru Hasnah. Bagaimana wanita di hadapannya ini boleh bersabar sebegitu sekali. Kalau orang lain yang dilemparkan kata-kata seperti tadi, agaknya sudah ada adegan bertarik rambut. Begitulah sifat Guru Hasnah, tidak mahu menambah musuh dan bersabar dengan setiap dugaan. Sampai sekarang, Mawar tidak pernah menceritakan perkara tersebut kepada sesiapun demi menghormati permintaan Guru Hasnah.

IV

Walau telah lama tamat 30 juzuk Al-Quran, Mawar tetap belajar mengaji bersama Guru Hasnah demi membetulkan bacaan tajwidnya. Sehinggalah ketika menuntut di tingkatan 4, Mawar telah mendapat tawaran untuk masuk ke sekolah berprestasi tinggi kerana memperoleh keputusan PMR yang cemerlang. Maka, Mawar perlu berpindah semula ke bandar dan berhenti belajar mengaji bersama Guru Hasnah.

Selepas berpindah semula ke bandar, Mawar sudah jarang berjumpa Guru Hasnah. Jika giliran berhari raya ke kampung ayahnya, barulah dapat Mawar menziarahi Guru Hasnah.

10 tahun lalu, kebetulan pada tahun tersebut Mawar dan keluarga menyambut hari raya di kampung ayahnya. Dapatlah dia menjenguk Guru Hasnah. Namun, keadaan Guru Hasnah ketika itu kurang baik. Menurut Kak Rashidah sudah seminggu emaknya tidak sihat.

Mawar tunduk mencium tangan Guru Hasnah.

“Selamat Hari Raya, Guru. Rindu sungguh saya dengan Guru. Maafkan saya, jarang-jarang sekali dapat menjenguk Guru.”

Guru Hasnah menarik Mawar dalam pelukan.

“Tak apa, Guru faham. Mawar sibuk dengan pelajaran. Setiap kali balik raya ke kampung ni Mawar tidak pernah lupa menjenguk Guru, itu sudah lebih dari cukup.”

Lama Mawar bersembang dengan Guru Hasnah ketika itu. Entah kenapa berat sungguh hati mawar untuk balik ke rumah datuk dan neneknya. Seolah-olah selepas ini tiada kesempatan untuk menjenguk dan berbual dengan Guru Hasnah lagi.

Awal pagi keesokannya, pintu bilik Mawar diketuk dengan kuat. Sangka Mawar ayah mahu membangunkannya untuk solat subuh. Tetapi apabila menilik jam pada telefon pintarnya menunjukkan pukul empat pagi. Masih terlalu awal untuk mengerjakan solat subuh.

Dalam keadaan mamai dan menggosok mata, Mawar membuka pintu bilik. Terpampang wajah cemas ayahnya di muka pintu.

“Kenapa ayah?”

“Cepat siap, kita ke rumah Guru Hasnah. Rashid telefon tadi, katanya Guru Hasnah meninggal dunia dalam tidur.”

Kaki Mawar terpaku di hadapan pintu biliknya. Perasaannya kosong. Seolah-olah tidak percaya dengan berita yang disampaikan ayah sebentar tadi. Baru semalam di menjenguk dan bersembang mesra dengan Guru Hasnah.

Ya, memang keadaan Guru Hasnah tidak sihat. Tetapi, tidaklah terfikir sehingga jadi begini. Tanpa sedar ada air jernih yang mengalir di pipinya. Rentak jantungnya laju dan dadanya sakit menahan sebak. Seluruh badannya menggeletar menerima berita yang mengejutkan ini.

“Cepat Mawar. Kita bantu apa yang patut di sana. Kasihan Rashid dan Rashidah. Dengan keadaan Rashidah yang sarat mengandung tu, mereka perlukan bantuan kita.” Kata-kata ayah mengejutkan lamunan Mawar lantas menggerakkan kakinya untuk menyalin pakaian.

Mawar dapat lihat dengan matanya sendiri, Wajah Guru Hasnah sebelum dikafankan. Bersih dan sangat tenang. Segala pengurusan jenazah dan pengebumiannya juga sangat mudah. Ramai yang datang menziarahi Guru Hasnah buat kali terakhir memberi bukti bahawa dia sangat disenangi oleh orang kampung.

Beriringan pulang ke rumah bersama ayahnya selepas selesai urusan jenazah Guru Hasnah, Mawar meluahkan rasa sedih.

“Baru semalam Mawar jumpa Guru Hasnah, ayah. Tak sangka itu rupanya kali terakhir kami berjumpa.” Mawar mengesat air mata. Tidak mampu lagi menyembunyikan rasa sedihnya.

“Takdir Allah, Mawar. Tidak akan cepat atau lambat walau sesaat. Bila tiba masanya nanti, kita juga akan turut serta bersama Guru Hasnah, berpulang ke negeri abadi.” Encik Saiful memujuk anaknya.

“Beruntungnya Guru Hasnah kan ayah, Diambil Allah pada hari Jumaat, penghulu segala hari. Urusannya juga sangat mudah. Pasti di sana nanti Guru Hasnah ditempatkan bersama dengan orang yang soleh dan solehah. Apatah lagi tiga amalan yang berterusan selepas anak adam meninggal dunia, Guru Hasnah sudah lakukan. Dia selalu bersedekah. Kalau kebetulan terserempak dengan Guru Hasnah ketika solat tarawikh di masjid dulu, Mawar selalu tengok Guru Hasnah masukkan duit dalam tabung masjid. Itu yang kita nampak, yang kita tak nampak mesti banyak lagi Guru Hasnah bersedekah walaupun dia bukanlah orang senang. Masa mengaji di rumah dia pun, Guru Hasnah tidak pernah kedekut menghidangkan kami dengan pelbagai jenis juadah. Kemudian, doa daripada anak yang soleh. Tengoklah anak-anaknya, hebat-hebat belaka. Terakhir, ilmu yang bermanfaat. Selagi anak didik yang pernah diajarnya mengenal huruf Al-Quran dan mengaji, selagi itulah Guru Hasnah mendapat manfaatnya.”

Encik Saiful mengangguk setuju dengan butir kata anaknya.

“Ya, semoga kita juga dapat menjadi seperti Guru Hasnah. Tauladan yang sangat baik untuk diikuti.”

See author's posts


Najib kembali ke Mahkamah Tinggi

KUALA LUMPUR: Selepas dijatuhi hukuman penjara 12 tahun dan denda RM210 juta kerana didapati bersalah atas tujuh pertuduhan membabitkan penyelewengan RM42 juta dana SRC International Sdn Bhd minggu lepas, Datuk Seri Najib Tun Razak kembali ke Mahkamah Tinggi untuk perbicaraan kes 1Malaysia Development Bhd (1MDB) membabitkan RM2.3 bilion.

Bekas perdana menteri ketujuh itu, yang dibebaskan dengan jaminan RM2 juta, dan para penyokongnya dilihat memakai pelitup muka sepanjang perbicaraan.

Prosiding semalam bermula dengan peguam Wan Aizuddin Wan Mohammed meneruskan soal balas terhadap bekas Ketua Pegawai Eksekutif 1MDB Datuk Shahrol Azral Ibrahim Halmi, 50, yang memberikan keterangan sejak 23 September tahun lepas.

Selepas diajukan beberapa soalan berkaitan pengambilalihan sebuah syarikat tenaga iaitu Mastika Lagenda Sdn Bhd oleh 1MDB, Shahrol Azral bersetuju dengan cadangan Wan Aizuddin bahawa urus niaga itu hanyalah satu wayang bagi menipu lembaga pengarah.

“Pada masa itu (2012), saya tidak tahu tetapi kini berdasarkan pengalaman, ya,” kata saksi itu.

Mastika Lagenda memiliki 75 peratus saham dalam syarikat Genting Sanyen Power Sdn Bhd (GSP), yang sebelum ini dilaporkan diambil alih oleh 1MDB selepas mendapat persetujuan menyeluruh daripada Najib.

Wan Aizuddin berkata berdasarkan fakta, tidak ada persetujuan bertulis daripada lembaga pengarah dan Najib, yang ketika itu mewakili Menteri Kewangan Diperbadankan (MOF Inc) untuk meneruskan pengambilalihan Mastika Lagenda.

Beliau berkata perkara yang sama berlaku bagi tawaran opsyen untuk pengambilan 49 peratus saham ekuiti dalam 1MDB Energy Holdings Ltd, anak syarikat 1MDB.

Shahrol Azral bagaimanapun tetap mengatakan bahawa beliau mendapat persetujuan menyeluruh untuk meneruskannya.

Meskipun beliau diasak berkali-kali mengenai dakwaan bersubahat dengan ahli perniagaan dalam buruan Low Taek Jho atau Jho Low dan tokoh lain yang terlibat dalam skandal 1MDB untuk menggelapkan berjuta-juta ringgit daripada syarikat itu, Shahrol Azral tetap mengatakan bahawa beliau tidak terlibat langsung dengan mereka.

Terdahulu, Hakim Collin Lawrence Sequerah bertanya berapa lama lagi pembelaan akan menyoal balas saksi itu dan Wan Aizuddin menjawab dua minggu.

Wan Aizuddin memaklumkan mahkamah bahawa peguam utama Najib iaitu Tan Sri Muhammad Shafee Abdullah akan meneruskan soalan balas terhadap saksi itu esok.

Najib, 67, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Perbicaraan bersambung hari ini.– Bernama

See author's posts


Pandelela diangkat sebagai ikon perpaduan negara

KUALA LUMPUR: Ratu terjun negara Datuk Pandelela Rinong diangkat sebagai ikon perpaduan negara baru-baru ini, persidangan Dewan Rakyat diberitahu hari ini.

Menteri Perpaduan Negara Datuk Aaron Ago Dagang berkata selain pemimpin, seniman dan legenda sukan, kementeriannya kini turut menjadikan Pandelela sebagai ikon untuk mengeratkan perpaduan dalam kalangan rakyat.

“Sekarang ini kita melihat perenang juga menjadi ikon, kita masukkan beliau ke dalam agensi bawah kita seperti Pandelela supaya beliau menjadi ikon di Kementerian Perpaduan Negara,” katanya semasa sesi soal jawab pada persidangan Dewan Rakyat di sini, hari ini.

Beliau menjawab soalan tambahan Aminolhuda Hassan (PH-Sri Gading) yang ingin tahu sama ada kementerian berhasrat untuk menghasilkan filem pendek mengenai kisah legenda sukan bagi memupuk perpaduan seperti yang dicadangkan beliau.

Untuk rekod, penerjun dari Sarawak berusia 29 tahun itu pernah menjadi Ikon Belia Sukan Negeri Sarawak pada 2016 dan Ikon Sukan Yakult 2017.

Aaron berkata Seniman Agung Allahyarham Tan Sri P. Ramlee yang diangkat sebagai ikon perpaduan turut diperkenalkan kepada golongan belia di negara ini melalui Pameran Eksklusif Seniman Agung P. Ramlee pada Mac lepas.

Sementara itu, beliau berkata, Kementerian Perpaduan Negara tidak terlibat dalam proses pemantauan dan suntingan drama dan filem kerana urusan berkaitan proses penerbitan serta penggambaran filem dilaksanakan Perbadanan Kemajuan Filem Nasional Malaysia (FINAS).

Katanya, urusan pemberian kelulusan ke atas kandungan filem sebelum ditayangkan kepada masyarakat umum pula terletak di bawah tanggungjawab Lembaga Penapis Filem (LPF).

Bagaimanapun, Aaron berkata peranan Kementerian Perpaduan Negara adalah melalui usaha pemantauan melalui sistem e-SEPAKAT bagi setiap isu melibatkan keharmonian dan perpaduan selain melaksanakan program dialog atau perbincangan kefahaman antara agama.

“Kalau masalah (isu) itu lebih ketara, di Jabatan Perpaduan Negara, kita ada Mediator Komuniti yang selalunya menjalankan tugas untuk membuat mediasi ke atas masalah.

“Jika ia lebih ketara, ia akan dirujuk kepada agensi berkaitan seperti PDRM (Polis Diraja Malaysia), MCMC (Suruhanjaya Komunikasi dan Multimedia) dan PBT (Pihak Berkuasa Tempatan),” katanya

Beliau menjawab pertanyaan Wan Razali Wan Nor (PN-Kuantan) mengenai penglibatan kementerian berkenaan dalam proses pemantauan dan suntingan drama serta filem bagi memastikan nilai-nilai kerukunan dalam karya yang dihasilkan selain tidak menyentuh sensitiviti kaum dan agama. – Bernama

See author's posts


Utamakan ciri-ciri keselamatan

TATAU: Penduduk rumah panjang yang ingin membina baru rumah panjang mereka digesa untuk mengutamakan rumah terbabit memiliki ciri-ciri keselamatan.

Menteri Muda di Jabatan Ketua Menteri (Undang Undang dan Adat Bumiputera) Datuk John Sikie Tayai berkata, ini penting bagi bagi mengelak berlaku bencana terutamanya kebakaran.

“Setiap rumah panjang baharu dibina harus mempunyai ciri- ciri keselamatan, contohnya mempunyai fire breaker dengan menyusun bata sehingga ke bumbung seperti rumah rumah teres di bandar,” katanya.

Beliau berkata demikian ketika berucap dalam Majlis Ngentak Rumah Panjang Baru, Rumah Tedung Anak Jambu, KM3.5 Jalan Sangan Merit, Tatau.

Menurutnya, walaupun memerlukan kos yang lebih tinggi, ciri-ciri rumah seperti tersebut akan melambat api merebak sekiranya berlaku kebakaran.

Beliau yang juga Ahli Dewan Undangan Negeri (ADUN) Kakus memberitahu penduduk yang ingin membina rumah panjang baharu bolehlah mendapat pinjaman perumahan dari HDC.

“Jumlah pinjaman adalah sebanyak RM30,000 sepintu dan borang boleh didapati di Pejabat Daerah Tatau,” katanya.

Hadir sama dalam majlis itu ialah Senator Ahli Dewan Negara Rita anak Insol dan Setiausaha Politik kepada Ketua Menteri Sarawak Edwin Banta.

Oleh Ellie Edward

See author's posts


QMUNITY kesan pergerakan orang ramai

KUCHING: Majlis Bandaraya Kuching
Selatan (MBKS), dengan kerjasama JT Utama Sdn Bhd, ARx Media Sdn Bhd dan Huawei
Cloud melancarkan aplikasi pengesanan lokasi QMUNITY untuk membantu pihak
berkuasa Sarawak mengesan pergerakan orang ramai dan kontaknya.

Datuk Bandar MBKS, Dato Wee Hong Seng
berkata, QMUNITY adalah aplikasi pengesanan lokasi yang dibangunkan sebagai
sebahagian daripada projek Tanggungjawab Sosial Korporat (CSR) oleh Majlis
Bandaraya Kuching Selatan (MBKS), dengan kerjasama JT Utama Sdn Bhd, ARx Media
Sdn Bhd dan Huawei Cloud untuk menangani wabak COVID-19 di Malaysia di mana
aplikasi ini akan membantu Pihak berkuasa Sarawak untuk mengesan pergerakan
orang untuk untuk mengesan kontaknya jika perlu.

“Aplikasi ini akan lebih lanjut
dipertingkatkan dengan ciri-ciri Kecerdasan Buatan (AI) Huawei seperti
Pengiktirafan Wajah, Pengiktirafan Watak Optik dan Perkhidmatan Blockchains
untuk memberikan pengalaman pengguna yang lebih baik, meningkatkan kecekapan,
dan memperbaiki keselamatan data dan pengurusan,” katanya pada sidang media
QMUNITY Apps di MBKS, di sini, kelmarin.

Mengulas lanjut, beliau berkata dengan cara paling mudah, QMUNITY App adalah mesra
pengguna dengan langkah mudah.

“Pertama, Imbas kod QR yang terdapat di
premis atau kenderaan. Daftar dengan nombor telefon. Masukkan maklumat peribadi
iaitu nama dan nombor kad pengenalan.

“Setelah pendaftaran berjaya, pengguna
boleh mendaftar masuk dan sejarah lokasi akan dikesan. Pengguna juga boleh
melayari sejarah lokasi mereka, berita terbaru mengenai COVID-19 dan kontak
kecemasan dalam aplikasi itu,”jelas Wee.

Wee berkata, bagi pemilik premis,
mereka perlu mendaftar dengan menghubungi contact.qmunity@gmail.com, kemudian
cetak satu salinan ‘Panduan Pengguna’ dan kod QR yang dihasilkan dan
tampalkannya di premis mereka.

“Dengan menggunakan aplikasi ini,
sejarah lokasi seseorang boleh dijejaki dan dihubungi sekiranya berlaku keadaan
kecemasan, yang secara tidak langsung akan meminimumkan risiko pendedahan dalam
kalangan pihak barisan hadapan.

“Di samping itu, data yang dikumpul
akan membantu mengenal pasti kawasan berisiko tinggi serta bilangan pelawat di
tempat tertentu,” tambahnya.

Wee memberitahu, untuk permulaan, kita akan
mempromosikan penggunaan aplikasi ini kepada orang ramai ini di Pasar Stutong.

See author's posts


‘Projek sakit’ jambatan Marudi diselamatkan

DISERAHKAN… Pengarah JKR Sarawak, Ir Richard Tajan menyerahkan Surat Setuju Terima kepada Tan Sri Datuk Ling Chiong Ho daripada Syarikat Pekerjaan Piasau Konkerit Sdn. Bhd. sambil disaksikan Premier Sarawak Datuk Patinggi Tan Sri Abang Johari Tun Openg di Dewan Suarah Marudi, semalam.

MARUDI: Projek ‘sakit’ pembinaan jambatan Marudi diselamatkan dengan pelantikan kontraktor baharu.

Premier Sarawak Datuk Patinggi Tan Sri Abang Johari Tun Openg berkata, pembinaan itu dijangka siap dalam tempoh 24 bulan iaitu menjelang akhir 2024.

“Dengan (pemilihan) kontraktor penyelamat, saya yakin jambatan Marudi dapat disiapkan dalam tempoh itu kerana syarikat ini pernah membina jambatan Long Lama iaitu jambatan Datuk Sri Adenan.

“Sebelum ini, pembinaan jambatan Marudi menghadapi banyak masalah dengan kontraktor lama yang terpaksa diberhentikan menerusi prosedur yang ada dan memilih kontraktor baharu.

“Saya dan Timbalan Premier Datuk Amar Douglas Uggah Embas mencari kaedah untuk meneruskan pembinaan jambatan ini dan akhirnya masalah berkenaan dapat diselesaikan,” katanya di Dewan Suarah Marudi dalam lawatan kerja ke sini, semalam.

Abang Johari berkata, dengan siapnya jambatan itu nanti, akan memudahkan orang ramai berulang alik dari Miri ke Marudi, khasnya di kawasan Baram.

Katanya, kemudahan itu akan membawa lebih banyak pembangunan ke kawasan Baram di bawah Agensi Pembangunan Tanah Tinggi (HDA) dan meneruskan pembinaan projek jalan besar yang akan sampai ke Sungai Melinau.

“Pembinaan jalan ini akan mengambil masa sekurang-kurangnya lima atau enam tahun untuk siap memandangkan jalan yang panjang dan kos pembinaannya juga tinggi,” katanya.

Beliau berkata, apabila projek itu siap, ia akan membuka kawasan Baram sekali gus memesatkan lagi kegiatan ekonomi di kawasan Baram.

Bagaimanapun katanya, untuk membina jalan itu memerlukan perancangan, sejajar matlamat menjadikan Sarawak negeri maju menjelang 2030.

“Sebab itu, infrastruktur ini akan terus dilaksanakan dan dengan ada kemudahan perhubungan, ia akan dapat melonjakkan lagi pembangunan di  luar bandar,” katanya.

Menyentuh mengenai bekalan air bersih di kawasan Poyut/Nibong yang dicadangkan pihak Jabatan Bekalan Air Luar Bandar (JBALB) beliau berkata, ia perlu ditukarkan dengan yang baharu untuk meningkatkan tekanan air.

“Saya suruh mereka menukar (kaedah) supaya jika hendak membuat melakukan pengambilan air, perlu di bawa ke darat dan ditarik ke tangki supaya tekanan air itu lebih kuat,” katanya.

Dalam perkembangan lain, Abang Johari menyatakan pembinaan Projek Tebingan Marudi Fasa Dua juga perlu diubah suai sedikit kerana jika menggunakan dermaga lama, projek tebingan tidak cantik.

“Justeru, ia perlu dibina mengikut (cara) Tebingan Kuching dengan menggunakan jeti terapung, lagi pun Fasa Dua tebingan ini hanya 900 meter (panjang) ke Sekolah Kebangsaan (SK) Dato Sharif Hamid,” katanya.

Beliau berkata, dengan siapnya pembanguan yang dilaksanakan di Marudi, ia akan mengubah landskap pekan ini dan ekonominya meningkat kerana mempunyai tanah pertanian untuk menambah rezeki penduduk di sini.

Turut hadir, Timbalan Premier Sarawak, Datuk Amar Douglas Uggah Embas, Setiausaha Kerajaan Sarawak, Dato Sri Mohamad Abu Bakar Marzuki, Timbalan Menteri Kesihatan Awam, Perumahan dan  Kerajaan Tempatan, Datu Penguang anak ManggIl, Residen Bahagian Miri Abdul Aziz Mohd. Yusuf dan Ahli Parlimen Baram, Anyi Ngau.

Oleh JIKU JUGUONG

See author's posts


Misi jadikan Kabong Bandar Pelancongan

KABONG: Mohd Chee Kadir mempunyai rancangan masa depan yang bersifat jauh dalam usaha membangunkan kawasan Dewan Undangan Negeri (DUN) Kabong.

Calon Gabungan Parti Sarawak (GPS) bagi kerusi DUN Kabong berkata antara rancangan ini ialah menjadikan kawasan itu sebagai destinasi utama pelancongan yang terkenal di negeri Sarawak selepas ini.

“Usaha untuk menjadikan daerah Kabong sebagai ‘Bandar Pelancongan’ di negeri ini akan dapat direalisasikan tidak lama lagi.

“Justeru saya percaya apabila usaha ini berjaya dilaksanakan ia sekaligus dapat memberikan peluang pekerjaan kepada penduduk terutamanya belia-belia di kawasan DUN Kabong.

“Oleh itu saya berharap penduduk Kabong akan terus memberi mandat kepada saya untuk memimpin DUN Kabong dan terus menyokong GPS untuk kesinambungan pembangunan yang telah dirancang demi kesejahteraan rakyat di kawasan ini,” katanya.

Chee Kadir berkata Kabong mempunyai pantai yang menarik dan boleh dimajukan sebagai tempat riadah dan pusat peranginan untuk menarik pelancong luar dan dalam datang ke sini.

“Kita ambil contoh apabila Pantai Tanjung Kembang dibangunkan menjadi lokasi pelancongan utama, ia mampu membuka peluang pekerjaan seperti perkhidmatan inap desa, perhotelan, restoran, penjaja menjual hasil produk mereka dan sebagainya.

“Dengan terbangunnya kemudahan infrastruktur terutamanya di Pantai Tanjung Kembang ini, saya yakin ia bakal menjadi salah satu pusat peranginan yang sama taraf dengan pantai di daerah yang lain,” ujarnya.

Seperti kita maklum tambah Chee Kadir, daerah Kabong ini adalah merupakan sebuah perkampungan nelayan, jadi ia turut membantu penduduk menjana ekonomi mereka dengan pekerjaan menangkap ikan di laut dengan memasarkan ikan tersebut di jual sekitar daerah ini.

Chee Kadir berkata, GPS berjaya membuktikan bahawa segala janji bukan hanya omong kosong malah parti itu terus memberikan komitmen penuh untuk pembangunan dan kebajikan rakyat dan negeri Sarawak.

Selain itu ujarnya mandat wajar diberikan kepada GPS untuk terus memimpin Sarawak bagi merealisasikan hasrat menjadikan negeri Bumi Kenyalang sebagai negeri termaju menjelang 2030.

“Berilah peluang kepada GPS untuk menang dan diberi mandat bagi terus memimpin Sarawak, In Shaa Allah, saya yakin Sarawak boleh menjadi negeri termaju di Malaysia menjelang 2030,” tambahnya lagi.

Oleh ADI SAFARMAN

See author's posts


12 mayat ditemui dalam van

MEXICO CITY: Pihak berkuasa Mexico menemui 12 mayat lelaki dan wanita yang ditinggalkan di dalam sebuah van di pinggir kawasan di San Luis Potosi.

Kawasan itu adalah lokasi kegiatan kartel dadah.

Pejabat Peguam NegaraSan Luis Potosi berkata, ada mesej bertulis daripada organisasi jenayah yang ditemui di sebelah mayat tersebut.

Namun, beliau tidak mendedahkan isi kandungan mesej berkenaan.

Malah, punca kematian mangsa tersebut tidak diketahui.

Beberapa geng jenayah terancang beroperasi di negeri ini, termasuk Zetas dan Jalisco New Generation Cartel yang cukup berpengaruh.

Antara Januari dan Ogos tahun ini seramai 411 orang dibunuh di San Luis Potosi,menurut data rasmi – kenaikan 43 peratus berbanding tempoh sama tahun lalu.

Kerajaan Mexico tidak berjaya dalam usahanya  elama lebih dari satu dekad untuk menangani kekerasan kartel.– AFP

See author's posts


Lebih 80 terbunuh akibat banjir

KHARTOUM: Banjir selepas hujan lebat di Sudan telah mengorbankan lebih daripada 80 orang dan merosakkan atau memusnahkan puluhan ribu kediaman, kata seorang pegawai Isnin.

“Sebanyak 84 orang terbunuh dan 67 yang lain cedera di 11 negeri di seluruh Sudan sejak awal musim hujan,” kata Abdel Jalil Abdelreheem, jurucakap Majlis Nasional Pertahanan Awam Sudan.

Tambah beliau. kematian adalah membabitkan mangsa mati lemas, renjatan elektrik dan rumah runtuh.

Sementara itu, sebanyak 8,408 rumah musnah dan lebih daripada 27,200 rumah dilaporkan mengalami kerosakan di seluruh Sudan.

Hujan lebat biasanya turun di Sudan antara Jun dan Oktober dan menghadapi banjir teruk setiap tahun, merosakkan harta benda, infrastruktur serta tanaman penduduk.

Pertubuhan Bangsa-Bangsa Bersatu (PBB) menganggarkan bahawa hujan lebat dan banjir telah mempengaruhi kira-kira 102,000 orang sejak Julai lalu.

“Hampir 50 kampung telah ditenggelami banjir di Sudan selatan, memindahkan sekitar 65.000 orang termasuk pelarian Sudan Selatan yang kem mereka dibanjiri,” kata PBB dalam sebuah laporan minggu lalu.

Tahun lalu, hujan lebat memaksa Sudan mengisytiharkan keadaan darurat selama tiga bulan, setelah banjir mempengaruhi sekurang-kurangnya 650,000 orang, merosakkan atau memusnahkan lebih daripada 110,000 rumah. -AFP

See author's posts


Pemilik syarikat didakwa atas 22 pertuduhan

SEREMBAN: Seorang pemilik syarikat dihadapkan di Mahkamah Sesyen di sini, semalam atas 22 pertuduhan pengubahan wang haram membabitkan aktiviti penyeludupan rokok menggunakan setem cukai palsu bagi tempoh 2014 sehingga Mei tahun lepas.

Tertuduh, Chuah Boon Leng, 54, mengaku tidak bersalah selepas semua pertuduhan itu dibacakan di hadapan Hakim Diana Md Razali oleh jurubahasa dalam bahasa Mandarin.

Mengikut pertuduhan pertama hingga ke-18, dia didakwa melakukan aktiviti haram itu menerusi akaun semasa Maybank, CIMB dan Hong Leong Bank miliknya dan akaun Maybank milik syarikat.

Bagi pertuduhan ke-19 hingga ke-22, dia didakwa melakukan aktiviti haram itu dengan memindahkan wang berjumlah RM550,000 daripada akaun Maybank miliknya ke dalam akaun CIMB miliknya.

Dia didakwa melakukan kesemua kesalahan itu di Maybank Berhad Cawangan Seremban 2, CIMB Bank Berhad Seremban 2 dan Hong Leong Bank Berhad Seremban 2, pada 1 Oktober 2014 hingga 24 Mei 2019.

Semua pertuduhan itu didakwa mengikut Subseksyen 4(1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613) yang memperuntukkan hukuman penjara sehingga 15 tahun dan denda lima kali ganda jumlah hasil daripada aktiviti haram atau peralatan kesalahan atau RM5 juta, yang mana lebih tinggi, jika sabit kesalahan.

Pendakwaan dikendalikan Timbalan Pendakwa Raya Harris Ong Mohd Jeffery Ong manakala tertuduh diwakili peguam Ariff Ameer.

Hakim Diana membenarkan tertuduh diikat jamin RM80,000 bagi kesemua pertuduhan dengan seorang penjamin dan menetapkan 15 September sebagai tarikh sebutan semula kes. – Bernama

See author's posts


Agenda transformasikan Kota Samarahan

SAMARAHAN: Meningkatkan pembangunan serta mentransformasikan Kota Samarahan selaras dengan visi sebagai ‘Kota Ilmu’ adalah antara agenda yang akan diteruskan oleh Datuk Rubiah Wang.

Penyandang dan calon Gabungan Parti Sarawak (GPS) bagi kerusi Parlimen Samarahan itu, itu berkata Kota Samarahan kini semakin maju dengan pelbagai pembangunan infrastruktur.

Bagaimanapun katanya, ia perlu ditambah baik terutama dari segi pembangunan modal insan, telekomunikasi, pembangunan kesihatan serta pendidikan.

“Jika dipilih (menang) pada Pilihan Raya Umum ke-15 (PRU-15) ini, saya akan meneruskan matlamat untuk mentransformasi Kota Samarahan khususnya di ketiga-tiga kawasan Dewan Undangan Negeri (DUN) di bawah Parlimen Kota Samarahan.

“Ia bukan sahaja dari sudut infrastruktur malah dari sudut pembangunan modal insan, telekomunikasi, pembangunan kesihatan dan pendidikan.

“Hari ini banyak perubahan (pembangunan) telah berlaku yang mana dahulunya Kota Samarahan merupakan perkampungan kecil dan kini menjadi pusat jaringan khasnya untuk pesisir pantai dan yang terletak berhampiran bandar Kuching.

“Namun begitu, peningkatan ke arah berkenaan amat diperlukan apatah lagi dari sudut jaringan infrastruktur,” katanya.

Ditanya mengenai isu kesesakan yang begitu sinonim dengan Kota Samarahan terutama dari arah Kuching dan sebaliknya, Rubiah berkata ia seharusnya dilihat dari sisi positif dan merupakan proses bagi mentransformasikan Samarahan dengan lebih hebat.

Katanya Sistem Transit Aliran Automasi (ART) Samarahan akan dilaksanakan akhir bulan ini merangkumi stesen yang pertama di Kampung Rembus.

“Kita dari semasa ke semasa sentiasa memantau kesesakan jalan raya ini dan kita telah memohon supaya mod pelaksanaan bagi penambahbaikan jalan di Kota Samarahan khasnya penambahbaikan bulatan disegerakan.

“Sekarang ia sudah menampakkan banyak perubahan dan pada masa  sama kita mewujudkan jalan-jalan alternatif khususnya di kawasan Stakan, jalan menuju ke lapangan terbang dan sebagainya,” katanya.

See author's posts


Agong mahu usaha lawan Covid-19 diutamakan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah bahawa keutamaan dalam tempoh darurat hingga 1 Ogos ini  wajar diberikan kepada usaha melawan wabak Covid-19 dan tindakan-tindakan afirmatif untuk memacu pemulihan ekonomi.

Titah baginda, ini termasuk menerusi inisiatif-inisiatif kerajaan seperti Program Imunisasi Covid-19 Kebangsaan demi kemaslahatan rakyat dan kesejahteraan negara.

Pada masa sama, Seri Paduka menzahirkan jaminan bahawa sistem pilihan raya berparlimen di bawah pentadbiran Raja Berperlembagaan yang mendukung prinsip keluhuran Perlembagaan Persekutuan akan terus dipelihara di negara ini.

“Seri Paduka Baginda menzahirkan pandangan bahawa sebuah kerajaan yang teguh merupakan prasyarat utama untuk kestabilan politik, pengukuhan ekonomi dan pembangunan negara yang lestari,” kata Pengelola Bijaya Diraja Istana Negara Datuk Ahmad Fadil Shamsuddin dalam kenyataan yang dikeluarkan Istana Negara semalam.

Titah baginda, pada ketika negara dan rakyat masih bergelut dengan wabak Covid-19, kestabilan politik amat penting untuk menarik pelabur asing dan domestik bagi merangsang pemulihan ekonomi negara.

Ahmad Fadil berkata, Seri Paduka juga menasihati ahli-ahli politik negara agar merapatkan saf berganding bahu memerangi penularan wabak Covid-19 demi keselamatan rakyat dan kesejahteraan negara.

Seri Paduka menasihati ahli-ahli politik supaya memberi fokus dan menunaikan tanggungjawab serta amanah dalam membantu rakyat yang amat terkesan oleh ancaman wabak itu tanpa mengira perbezaan fahaman politik.

Yang di-Pertuan Agong juga mahu ahli politik menjadi model peranan kepada rakyat dari segi penyatuan dan mengurus tadbir negara dengan baik, katanya.

“Biarlah kehadiran bulan Ramadan yang mulia ini menjadi titik mula yang baik ke arah penambahbaikan landskap politik yang lebih bersih, beradab dan berintegriti,” kata Ahmad Fadil.

— Bernama

See author's posts


Koperasi boleh bantu masalah kenaikan harga barang

BERA: Perdana Menteri Datuk Seri Ismail Sabri Yaakob berkata koperasi di seluruh negara boleh membantu menangani masalah kenaikan harga barang bagi mengurangkan tekanan dan beban kewangan rakyat yang terkesan susulan pandemik Covid-19.

Beliau berkata, antara yang boleh dilakukan ialah mewujudkan pemborong koperasi khusus untuk membekalkan barangan secara pukal pada harga murah kepada seluruh koperasi dan kaedah itu akhirnya turut dapat dinikmati oleh rakyat.

“Koperasi boleh memainkan peranan untuk mengurangkan tekanan kepada rakyat…koperasi ada banyak namun kebanyakannya membeli barang dari kedai pemborong dalam kuantiti kecil seperti beras atau gula sekitar 100 atau 200 kampit sahaja sebulan.

“Kalau boleh diwujudkan pemborong khas koperasi, mereka (koperasi) boleh beli secara pukal dan murah. Kalau dijual murah, sudah tentu lebih ramai akan memilih membeli dari koperasi dan ini membantu pendapatan koperasi,” katanya, semasa merasmikan Mesyuarat Agung Koperasi Pekebun Kecil Daerah Bera di Kampung Batu Papan di sini semalam.

Ismail Sabri berkata, cadangan menubuhkan pemborong khas koperasi itu akan dibincangkan lebih terperinci dengan pihak terlibat termasuk Menteri Pembangunan Usahawan dan Koperasi Tan Sri Noh Omar dan Suruhanjaya Koperasi Malaysia (SKM).

Beliau yang juga Ahli Parlimen Bera berkata, setakat ini, difahamkan terdapat 1,500 koperasi di seluruh negara yang dapat memudahkan rakyat mendapatkan barangan keperluan asas pada harga murah, dan ia antara ‘sumbangan’ koperasi untuk bersama-sama kerajaan dalam menangani isu kenaikan harga barang. — Bernama

See author's posts


KKMG santuni penduduk setempat

KOLEJ Komuniti Mas Gading (KKMG) telah mengadakan Program Gerak Gempur Pengambilan Pelajar Baharu dengan menyantuni penduduk setempat untuk mempromosikan kolej dengan menjelajah segenap pelusuk kampung di kawasan Daerah Bau, Lundu, Kuching dan Padawan yang melibatkan semua pensyarah KKMG turun padang bagi menjayakan program tersebut.

Program seumpama ini telah dilakukan selama dua hari dengan penglibatan aktif semua warga kerja KKMG.

Menurut Pengarah KKMG, program seumpama ini diadakan bertujuan untuk mempromosikan kolej dengan lebih dekat kepada masyarakat setempat dengan pematuhan Prosedur Operasi Standard (SOP) yang ketat ekoran pandemik Covid-19.

Modus operandi program ini adalah dengan bertemu dan bersemuka dengan ketua–ketua kampung/penghulu serta orang-orang berpengaruh di kawasan sasaran dengan menghebahkan berkaitan dengan kursus-kursus yang ditawarkan di KKMG di samping berbincang untuk melaksanakan program kursus-kursus pendek yang mereka kehendaki di kawasan tersebut, ujar beliau lagi.

Pengedaran risalah – risalah dari rumah ke rumah, melekatkan risalah di kawasan tumpuan orang ramai seperti di balai raya,rumah ibadat, gerai-gerai di kampung serta minta ketua-ketua kampung uar-uarkan kemasukan ke KKMG kepada penduduk setempat turut diadakan juga.

Sementara itu, satu ceramah khas juga telah disampaikan Pegawai Pengambilan Pelajar KKMG, Adi Amin Sarkawi Sarie dengan peserta kursus anjuran Amanah Ikhtiar Malaysia (AIM).

See author's posts


Dana RTP RM700,000 untuk Skrang

SKRANG: Menteri Muda Kesejahte- raan Komuniti, Datuk Francis Harden Hollis membawa perkhabaran gembira untuk enam rumah panjang dan sebuah sekolah rendah di sini iaitu kelulusan permohonan projek di bawah Program Transformasi Luar Bandar (RTP) yang menelan kos ke- seluruhan sebanyak RM700,000.

Antara penerima projek termasuklah Sekolah Kebangsaan (SK) Nanga Skrang, Rumah Belai Antot dari Brangan Ili, Rumah Thomas Ramba dari Brangan Ulu, Romeneo Tugang dari Nanga Skrang Ulu, Rumah James dari Tekat Ranggie, Rumah Madeline Banda dari Teluk Sebuyau dan Rumah Andrew Layau, Langkong di Nanga Skrang.

Sebanyak RM250,000 daripada jumlah tersebut telah dilulus untuk SK Nanga Skrang bagi tujuan pembinaan dewan serbaguna, sekali gus merealisasikan impian Persatuan Ibu Bapa dan Guru (PIBG) sekolah itu untuk mendapatkan kemudahan berkenaan.

“RM100,000 turut dilulus untuk Rumah Thomas Ramba di Brangan Ulu untuk projek naik taraf jalan halaman rumah panjang mereka dengan RM50,000 lagi dilulus untuk Rumah Belai Antot di Brangan Ili juga bagi tujuan yang sama.

“Kerajaan juga turut meluluskan sejumlah RM100,000, masing-masing untuk projek membina perparitan serta benteng di Rumah Romeneo Tugang di Nanga Skrang Ulu dan Rumah James di Tekat Ranggie,” kata Harden.

Ketika mengadakan Program Jelajah Lawatan Tapak Projek RTP di sini, beliau juga memaklumkan bahawa sejumlah RM50,000 dilulus untuk membina jalan akses di antara rumah panjang dan gereja di Rumah Madeline Banda, Teluk Sebuyau.

“Akhir sekali adalah melaksana projek membaik pulih Rumah Andrew Layau dari Langkong, Nanga Skrang dengan sejumlah RM50,000 turut dilulus di bawah RTP 2021 ini bagi menjayakan usaha berkenaan.

“Jabatan Saliran dan Perparitan (DID) Sri Aman akan menjadi agensi pelaksana untuk projek di Nanga Skrang Ulu dan Tekat Ranggie, manakala Jabatan Kerja Raya (JKR) Sri Aman pula bertindak sebagai agensi pelaksana untuk baki projek yang lain,” kata beliau.

Justeru, Harden yang juga Ahli Dewan Undangan Negeri (ADUN) Simanggang memohon penduduk agar memberi kerjasama kepada kontraktor agar projek itu dapat dilaksana dengan lancar.

Oleh VALENTINE NGUMBANG

See author's posts


Petronas sangkal ada konflik bayaran cukai kepada Sarawak

KUALA LUMPUR: Petroliam Nasional Bhd (Petronas) menyangkal laporan berita bertajuk ‘Malaysian energy giant’s board at odds with prime minister over payment to Sarawak state.’

“Dakwaan konflik yang berlaku melibatkan perdana menteri, Petronas dan para pemegang sahamnya hanyalah laporan spekulatif tanpa asas.

“Petronas sekali lagi ingin mengulangi bahawa sejajar dengan kenyataan bersama yang dikeluarkan pada 8 Mei, 2020, Petronas dengan kerjasama pemegang sahamnya kini dalam proses perbincangan dengan kerajaan negeri Sarawak untuk mencapai penyelesaian komersial yang sesuai,” katanya dalam kenyataan semalam.

Syarikat minyak nasional itu berkata, ia akan terus komited untuk bekerjasama rapat dengan rakan sejawatnya di Sarawak dan pihak berkepentingan untuk mencapai hasil terbaik dalam perkara ini.

“Hasrat kami untuk mencapai resolusi yang akan memacu kepada persekitaran perniagaan dan pelaburan yang lebih stabil dan selesa dalam industri minyak dan gas, yang menjadi sangat penting berikutan cabaran pasaran semasa,” katanya.

Pada bulan lepas, Petronas dan Kerajaan Sarawak dalam kenyataan bersama berkata, syarikat gergasi minyak itu telah bersetuju membayar cukai jualan ke atas produk petroleum yang dikenakan oleh Sarawak sebanyak RM2 bilion bagi 2019.- Bernama

See author's posts


KPT arah universiti nilai semula aspek keselamatan

DATUK Seri Dr Noraini Ahmad semasa melawat keluarga Allahyarham Lukman Hakim Mat Rani, 22, di KampungPanambang di sini, semalam.

KOTA BHARU: Kementerian Pengajian Tinggi (KPT) mengarahkan semua universiti  awam di negara ini supaya menilai semula aspek keselamatan fasiliti masing-masing.

Menteri Pengajian Tinggi Datuk Seri Dr Noraini Ahmad berkata, kajian menyeluruh termasuk menambah baik struktur bangunan perlu dilakukan bagi mengelak kejadian tidak diingini berulang seperti yang menimpa seorang mahasiswa Universiti Sains Malaysia (USM).

“Melalui kajian ini, USM akan melakukan penambahbaikan dalam aspek keselamatan termasuk memantau projek-projek yang melibatkan fizikal bangunan supaya lebih selamat diduduki dan mesra pengguna termasuk bagi mahasiswa Orang Kurang Upaya (OKU),” katanya.

Beliau berkata demikian kepada pemberita selepas melawat keluarga Allahyarham Lukman Hakim Mat Rani, 22, di Kampung Panambang di sini semalam.

Lukman Hakim merupakan mahasiswa USM yang meninggal dunia selepas terjatuh dari tingkat lapan Desasiswa Tekun, USM Kampus Induk pada 25 April lepas, dipercayai tergelincir ketika mahu mengambil pakaiannya yang terjatuh dari ampaian.

Turut hadir Timbalan Ketua Setiausaha KPT Dr Mohd Zabri Yusoff, Ketua Pengarah Pendidikan Tinggi Prof Datuk Dr Husaini Omar, Pengerusi Lembaga Gabenor USM Datuk Dr Awang Adek Hussin dan Naib Canselor USM Prof Datuk Dr Faisal Rafiq Mahamd Adikan.

Terdahulu Noraini turut menyampaikan Skim Perlindungan Takaful Keluarga Berkelompok Peminjam Perbadanan Tabung Pendidikan Tinggi Nasional (PTPTN) yang memberi pengecualian pembayaran balik pinjaman pendidikan Allahyarham.

Menurut Noraini, sebagai manfaat tambahan, Allahyarham juga layak menerima manfaat khairat kematian sebanyak RM1,500.

Sementara itu, ibu Allahyarham, Wan Rubiah Wan Abdullah, 50, berkata anak kelima daripada lapan beradik tersebut aktif di universiti dan sangat berminat untuk menjadi guru sejarah.

“Baju yang terjatuh itu adalah baju kesayangan yang arwah sering pakai dan ketika kejadian, arwah bersendirian manakala rakan sebiliknya solat Maghrib.

“Arwah meminta saya beli baju (raya) berwarna hijau dan saya sudah beli di pasar, malah tiket bas untuk balik kampung bagi berhari raya juga sudah dibeli,” katanya. – Bernama

See author's posts


Tindakan pantas penghuni, selamatkan rumah daripada terbakar

BINTULU: Suasana malam yang sepi telah mengundang detik cemas bagi sebuah keluarga apabila berlaku kebakaran melibatkan perkakas dapur di Lucky Tower, Bintulu sekitar jam9:00 malam Isnin lalu.

Ketua Balai Bomba dan Penyelamat Bintulu, Christus Buson berkata, tindak pantas penghuni rumah tersebut berjaya memadamkan api daripada terus merebak.

“Setibanya pasukan bomba di lokasi kejadian mendapati kejadian adalah benar berlaku dengan melibatkan perkakas dapur namun telah dipadamkan oleh penghuni rumah,” katanya.

Beliau memaklumkan perkara itu kepada pihak media, di sini semalam.

Menurutnya, pihak bomba hanya memantau termasuk sekeliling rumah berkenaan agar berada dalam keadaan selamat.

“Pemantauan dilakukan bagi memastikan keadaan benar-benar selamat sebelum bertolak balik ke Balai,” katanya.

Tambahnya, dalam kejadian itu tiada sebarang kecederaan dilaporkan berlaku.

Dalam pada itu, beliau menasihati orang ramai supaya lebih peka salam memastikan keselamatan bersama khususnya dalan mencegah kebakaran.

See author's posts


Korea Selatan kekal penjarakan fizikal tahap dua

Seoul: Korea Selatan mengekalkan penjarakan sosial pada Tahap Dua di Seoul dan kawasan sekitarnya untuk seminggu lagi bermula Ahad, walaupun kawasan itu mencatatkan lonjakan jangkitan Covid-19 baru-baru ini, kata Perdana Menteri Chung Sye-kyun pada Jumaat.

“Kerajaan akan melanjutkan peraturan penjarakan sosial yang dijadual berakhir hujung minggu ini kepada seminggu lagi,” kata beliau lapor agensi berita Yonhap.

Terdapat permintaan supaya penjarakan sosial ditingkatkan ke Tahap Tiga, namun ia adalah ‘pilihan terakhir mengambil kira kesan ekonomi dan sosial’.

Kerajaan akan membincangkan kaedah untuk memperketat langkah kuarantin, termasuk mengehadkan waktu perniagaan restoran atau kafe, kata Chung.

Perdana Menteri menggesa gereja Protestan untuk menghentikan sementara upacara keagamaan dan mengarahkan ‘penguatkuasaan undang-undang bertindak tegas’.

Pada Khamis, Korea Selatan melaporkan 441 kes baharu Covid-19, pertama kali jumlah jangkitan harian meningkat lebih 400 dalam masa hampir enam bulan.-Bernama

See author's posts


Rakyat zahir rasa tidak puas hati

SIBU: Penduduk yang tinggal berhampiran Sungai Rajang dan Igan melahirkan perasaan tidak berpuas hati mereka terhadap pembinaan stesen pam, fasa keempat Projek Tebatan Banjir Sibu.

Menurut Ahli Parlimen Bintulu, Dato Sri Tiong King Sing, beliau telah menerima banyak aduan dari penduduk yang rata-ratanya bimbang jumlah air yang akan dipam keluar dari stesen itu kelak akan menjejaskan kawasan penempatan mereka.

“Dengan keadaan dasar Sungai Rajang dan Igan yang semakin cetek angkara aktiviti manusia di bahagian hulu, mereka bimbang kedua-dua sungai berkenaan tidak mampu menampung jumlah air yang dipam keluar dari stesen pam tersebut,” jelasnya menerusi satu kenyataannya semalam.

Duta Khas Kepada Perdana Menteri ke Republik Rakyat China itu turut memberitahu, penduduk turut merasa terkilan berikutan keengganan Jabatan Pengairan dan Saliran (JPS) melakukan tinjauan dan kajian mendalam bagi menyelesaikan isu banjir berterusan di Sibu.

Tegasnya, kajian dan tinjauan perlu dilakukan apatah lagi dasar Sungai Rajang dan Igan belum pernah dikorek sejak lebih dari 60 tahun serta menyebabkan banyak kawasan terutamanya kawasan rendah sering kali dinaki air.

“Justeru itu, kita perlu mengenal pasti kawasan mana yang terjejas teruk dan bagaimana masalah banjir dapat diatasi dengan berkesan,” ujarnya.

Beliau memberitahu, dengan hanya bergantung pada data dan maklumat yang tidak mencukupi dalam memutuskan rancangan pembinaan projek tebatan banjir tidak akan membawa kepada penyelesaian jangka panjang yang berkesan.

“Selain itu, keadaan lebar dan kedalaman sungai yang turut berubah (jika projek diteruskan) turut menyukarkan laluan bagi pengangkutan sungai seperti kapal pengangkut,” ujarnya lagi.

Katanya lagi, kerja-kerja mengorek pasir dan mendalamkan yang dilakukan di Pulau Kerto sebelum ini juga belum pasti dapat dilaksanakan.

“Lebih baik membiarkan kerja-kerja tinjauan diselesaikan terlebih dahulu untuk menghasilkan keputusan yang efektif,” ujar beliau.

Tiong turut memberitahu bahawa Sungai Rajang juga merupakan lokasi untuk melepas air Empangan Bakun dan Empangan Baleh jika perlu pada masa yang akan datang.

“Oleh itu, sangat penting bagi kita untuk memastikan Sungai Rajang dapat menampung air banjir seperti yang diharapkan,” kata beliau.

Oleh Akun Giman

See author's posts


Tingkatkan daya saing pasaran minyak sawit

NIAH: Pelaksanaan Skim Pensijilan Malaysian Sustainable Palm Oil (MSPO) satu langkah strategik kerajaan bagi meningkatkan daya saing dan memperluaskan pasaran minyak sawit Malaysia di luar negara.

Ini adalah selari dengan keutamaan negara pengimport dan pengguna di seluruh dunia yang semakin memberi tumpuan kepada produk pertanian yang dihasilkan melalui pengeluaran mampan dan selamat untuk pemakanan.

Timbalan Menteri Perusahaan Perladangan dan Komoditi, Willie Mongin dalam ucapan mewakili Datuk Dr. Mohd Khairuddin Aman Razali di Program Jom MSPO Negeri Sarawak di Dewan Kampung Muhibbah Ladang Tiga di sini semalam.

Katanya, Kementerian Perusahaan Perladangan dan Komoditi (KPPK) bersama agensi di bawahnya khususnya Lembaga Minyak Sawit Malaysia (MPOB) dan Majlis Pensijilan Minyak Sawit Malaysia (MPOCC) sedang giat mempertingkatkan penyertaan pekebun kecil dan pengusaha sawit bagi mematuhi prinsip kemampanan Pensijilan MSPO.

“Saya difahamkan inisiatif MPOB telah meningkatkan penyertaan pekebun kecil persendirian melalui Kelompok Minyak Sawit Mampan atau SPOC yang telah ditubuhkan di seluruh negara.

“Pekebun kecil yang menyertai SPOC akan dibantu oleh Pegawai TUNAS untuk melaksanakan Amalan Pertanian Baik bagi persediaan Pensijilan MSPO kebun sawit secara berkelompok,” jelasnya.

Tambahnya, Pensijilan MSP0 oleh pekebun kecil akan menjamin peningkatan produktiviti dan kualiti hasil buah sawit yang seterusnya menyumbang kepada peningkatan pendapatan.

“Pelaksanaan pensijilan mampan melibatkan kos bagi pematuhan kriteria amalan mampan yang ditetapkan, kerajaan amat prihatin terhadap kos yang ditanggung oleh pekebun kecil bagi membiayai pelaksanaan pensijilan MSPO.

“Dalam hal ini, kerajaan telah menyediakan insentif kepada pekebun kecil persendirian melaksanakan Pensijilan MSPO yang merangkumi kos yuran pensijilan, latihan berkaitan MSPO, penyediaan rak penyimpanan bahan kimia dan peralatan

perlindungan diri (PPE),” katanya lagi.

Justeru itu, pendek kata bahawa keseluruhan kos pensijilan MSPO pekebun kecil persendirian ditanggung oleh kerajaan.

Pada program itu turut diadakan tiga ceramah tentang MSOP untuk pekebun kecil persendirian, amalan pertanian baik (GAP) dan status terkini perlaksanaan MSOP.

Hadir di majlis itu ialah Ahli Parlimen Sibuti Lukanisman Awang Sauni, Pengerusi MPOCC Muhamad Suhaili, Ketua Pengarah MPOB Dr. Ahmad Parveez Ghulam Kadir dan ketua-ketua masyarakat Daerah Subis.

See author's posts


GPS komited, prihatin bantu rakyat

TATAU: Kerajaan Sarawak di bawah Gabungan Parti Sarawak (GPS) prihatin dalam memastikan anak Sarawak memastikan anak-anak mempunyai simpanan untuk pendidikan dan masa depan.

Menteri Kebajikan, Kesejahteraan Komuniti, Wanita, Keluarga dan Pembangunan Kanak- Kanak, Dato’ Sri Fatimah Abdullah berkata, Endowment Fund Sarawak (EFS) disediakan oleh kerajaan untuk setiap anak Sarawak yang baharu dilahirkan bermula pada 2019.

“Kerajaan kita, adalah kerajaan yang komited dan mempunyai pengalaman, kita menyediakan pelbagai bantuan untuk membantu rakyat,” katanya.

Beliau berkata demikian dalam Program Randau Kesejahteraan Komuniti Daerah Tatau Tahun 2020 bertempat di Dewan Sukan, Tatau semalam.

Menurutnya, pada tahun 2019 kerajaan telah memperuntukkan sebanyak RM40 juta bagi 40,000  anak Sarawak yang dilahirkan pada tahun tahun tersebut.

“Bermula pada tahun 2020 Bantuan Ibu Bersalin (BIB)  juga diberikan kepada ibu ibu yang bersalin dengan kadar bantuan sebanyak RM450,” katanya.

Sehubungan itu katanya, Geran Tahunan Khas (IPAKK) juga disediakan untuk semua IPAKK yang berdaftar termasuk Kenyalang Gold (KGC) dan Bantuan Ihsan Kematian(KIK).

“Bantuan Pesakit Buah Pinggang seperti pemasangan Aeteriovenous Fistula (AVF) secara one off iaitu maksimum RM3,000 bagi seorang pesakit, Suntikan Eryhropoietin maksimum RM240 sebulan untuk seorang pesakit, rawatan hemodialis maksimum RM200 untuk seorang pesakit bagi sesi rawatan atau RM2,400 sebulan dan Continuous Ambulatory Peritoneal Dialysis (CAPD) maksimum RM2,800 sebulan untuk seorang pesakit sekiranya tiada slot untuk rawatan hemodialis,” ujarnya.

Selain itu katanya, kementerian turut memberikan kemudahan Geran Usahawan  JKWS  bantuan ini adalah bernilai RM2,000.00 bagi setiap usahawan.

“Pada tahun ini sebanyak 832 permohonan Bantuan Ihsan BIK diterima oleh kementerian,” katanya.

Bagaimanapun, beliau memberi jamina  bahawa bantuan bantuan tersebut akan diteruskan sekiranya GPS diberi mandat untuk memerintah negeri ini.

Oleh Ellie Edward

See author's posts


Peruntukan RM5 juta di CIQ Tedungan

LIMBANG: Kerajaan Sarawak melalui Agensi Pembangunan Wilayah Utara (NRDA) telah memperuntukkan sejumlah RM5 juta bagi melaksanakan kerja pendawaian baharu, kemudahan penghawa dingin, pembinaan surau dan tandas awam di kemudahan Imigresen, Kastam dan Kuarantin (CIQ) Tedungan Limbang.

Timbalan Ketua Menteri, Datuk Amar Awang Tengah Ali Hasan memberitahu ,projek ini adalah untuk memberi keselesaan kepada petugas Jabatan Imigresen di pintu sempadan Malaysia dan Brunei dijangka siap sepenuhnya November nanti.

“Bagi mengelak perkara buruk berlaku, sistem pendawaian lama akan diganti baharu  kerana yang lama sudah rosak.

“Keutamaan kita adalah untuk memastikan petugas di sempadan dapat bertugas dengan selesa dan selamat,” katanya ketika menyerahkan sumbangan barangan makanan kepada petugas barisan hadapan di sempadan Tedungan semalam.

Jelasnya, pihaknya juga sedang berusaha untuk mendapatkan sebuah lagi set janakuasa baharu seperti yang dipohon Jabatan Imigresen Bahagian Limbang (JIBL).

“Set janakuasa ini amat penting kerana CIQ Tedungan amat bergantung kepada kemudahan ini jika berlaku gangguan elektrik.

“Janakuasa yang lama hanya mampu bertahan selama tiga jam selain berdepan masalah lain dan kita minta pihak NRDA untuk berhubung dengan Sarawak Energy Berhad (SEB) sama ada memperbaiki atau mendapatkan janakuasa baharu,” tambahnya.

Ujar beliau, kemudahan ini penting bagi memudahkan mereka agar dapat bekerja dalam keadaan selesa dan selamat.

Sementara itu, Awang Tengah memaklumkan Program Pengagihan Bantuan Khas Sarawakku Sayang (BKSS) 6.0 bagi Bantuan Bakul Makanan berjalan lancar.

Jelasnya, bantuan itu meringankan beban rakyat khususnya golongan B40 yang terkesan sepanjang perlaksanaan Perintah Kawalan Pergerakan (PKP) 3.0.

Tambahnya, lebih 9,000 Ketua Isi Rumah (KIR) dibantu di Dewan Undangan Negeri (DUN) Bukit Kota dan lebih 4,000 KIR bagi DUN Batu Danau.

Turut hadir, Menteri Muda Pemodenan Pertanian, Tanah Adat dan Pembangunan Wilayah Sarawak, Datuk Dr Abdul Rahman Ismail, Ahli Dewan Undangan Negeri (ADUN) Batu Danau Paulus Palu Gumbang, Residen Bahagian Limbang, Ir Ahmad Denney Ahmad Fauzi, Pengarah NRDA, Datu Ubaidillah Abdul Latip, Pegawai Daerah Limbang, Superi Awang Said, Pegawai Kesihatan Bahagian, Dr. Norliza Jusoh dan Ketua JIBL, Khalthom Ahmad.

Oleh ADENG EDRUS

See author's posts


Tarik pelabur tempatan, asing pastikan KDNK dipertingkat

MELAKA: Kerajaan negeri Melaka melakukan pelbagai usaha termasuk menarik pelabur tempatan dan asing bagi memastikan Keluaran Dalam Negeri Kasar (KDNK) pada tahun ini dapat dipertingkat, kata Ketua Menteri Datuk Sulaiman Md Ali.

Beliau berkata bagaimanapun, tiada peratusan paras KDNK tertentu ditetapkan pada tahun ini ekoran penularan wabak Covid-19 yang menjejaskan pelbagai sektor ekonomi di negara ini termasuk di Melaka.

“Untuk tahun 2020, kita tidak boleh menyasarkan unjuran seperti yang pernah kita tetapkan sebelum ini. Jika sebelum ini mungkin paras KDNK antara lima hingga 5.5 peratus tapi disebabkan Covid-19, kita kena bekerja lebih kuat bagi menarik pelabur untuk datang ke Melaka.

“Situasi ini bukan sahaja berlaku di Melaka, banyak lagi negeri lain terlibat dan bukan sahaja di Malaysia malah di luar negara. Saya tidak yakin dalam masa terdekat, pelabur dari luar akan datang untuk melabur ekoran penularan Covid-19,” katanya kepada pemberita selepas merasmikan Perhimpunan Bulanan dan Pelancaran Kempen Pembudayaan Norma Baharu peringkat negeri di sini, semalam.

Pada Ogos lepas, Bernama melaporkan berdasarkan data yang dikeluarkan Jabatan Perangkaan Malaysia menerusi penerbitan Laporan Sosioekonomi Negeri 2019 mengenai KDNK negeri melepasi paras nasional, Melaka tidak tersenarai antara negeri yang mencatatkan KDNK melepasi paras nasional pada 4.3 peratus.

Hanya tujuh negeri dilaporkan mencapai KDNK melepasi paras nasional iaitu Selangor (6.7 paratus) diikuti Wilayah Persekutuan Kuala Lumpur (6 peratus), Kelantan (5.3 peratus), Wilayah Persekutuan Labuan (5.2 peratus), Negeri Sembilan (5.1 peratus), Kedah (4.6 peratus) dan Perlis (4.6 peratus).

Mengulas lanjut, Sulaiman berkata dalam tempoh terdekat ini terdapat lebih 12 pelabur berpotensi untuk melabur di Melaka namun Covid-19 menyebabkan aktiviti pelaburan tersebut terhenti seketika.

Beliau berkata selain itu, beberapa kekangan berkaitan Covid-19 turut diambil kira oleh pelabur untuk melabur termasuk kadar jangkitan kes di sesuatu negeri atau negara, prosedur, kaedah atau norma baharu yang harus dipatuhi termasuk kuarantin selama 14 hari sebaik tiba di negara ini dalam usaha memutuskan rantaian wabak tersebut.

Katanya, kadar pengangguran di negeri itu pada tahun ini juga turut dipengaruhi kesan penularan wabak itu namun ia dapat dikekalkan pada tahap terendah sekiranya rakyat bersama-sama mematuhi prosedur operasi standard yang ditetapkan agar rantaian wabak itu dapat diputuskan sekali gus mengekalkan Melaka sebagai negeri hijau.

“Saya yakin aktiviti ekonomi di peringkat domestik atau dalam negeri dapat berjalan seperti biasa dan meluas dan ia secara tidak langsung dapat memangkin ekonomi negeri dan saya harapkan kadar pengangguran terendah pada tahun lepas iaitu 1.1 peratus dapat dikekalkan atau diturunkan lagi,” katanya.

Dalam perkembangan lain, beliau berkata kerajaan negeri akan mengkaji secara terperinci keperluan menukar nama salah satu ikon sejarah yang juga destinasi pelancongan negeri iaitu Bukit St Paul di Banda Hilir kepada nama Bukit Melaka.

“Ia perlu mengambil kira pelbagai aspek termasuk sejarah dan kedudukan atau status Melaka sebagai negeri warisan dunia yang diiktiraf Unesco. Kita tidak boleh menukar nama sewenang-wenangnya, setakat ini ia hanya sekadar cadangan,” katanya. – Bernama

See author's posts


Penduduk luar bandar diberi kelonggaran

KUCHING : Penduduk di kawasan luar bandar Sarawak diberi kelonggaran untuk
bergerak melebihi radius 10 kilometer atas faktor geografi dan lokasi
petempatan yang terletak jauh daripada fasiliti awam.

Timbalan Ketua Menteri Datuk Amar Douglas Uggah Embas berkata, pihaknya
telah mengadakan mesyuarat bersama Pesuruhjaya Polis Sarawak Datuk Aidi Ismail
dan memohon kelonggaran pergerakan untuk penduduk di kawasan luar bandar.

“Kita sedia maklum bahawa keadaan geografi di Sarawak adalah sangat luas
dan jarak antara kawasan petempatan di luar bandar ke fasiliti awam terletak
melebihi 10 kilometer.

“Pihak polis juga bersetuju untuk memberi kelonggaran pergerakan ini untuk
beberapa lokasi di kawasan luar bandar negeri ini,” katanya kepada pemberita
dalam sidang media semalam.

Menurut Uggah, berkuatkuasa 3 April 2020, kebenaran untuk bergerak dari
daerah ke daerah hendaklah melalui balai polis daerah yang terdekat.

Manakala kelulusan yang telah diperolehi dari Pejabat Daerah sebelum ini
(sebelum 02 April) hendaklah disahkan semula di balai polis yang berdekatan,
katanya.

Perkara ini, kata Uggah, adalah merujuk kepada Akta Pencegahan dan
Pengawalan Penyakit Berjangkit 1988 (Peraturan-Peraturan Pencegahan dan Pengawalan
Penyakit Berjangkit : Langkah-Langkah di Dalam Kawasan Tempatan Jangkitan) di
bawah Seksyen 4 (1).

Menurut akta ini, seseorang individu dibenarkan untuk membeli makanan,
keperluan harian, ubat atau penokok diet, mendapatkan perkhidmatan jagaan
kesihatan atau perubatan dan pergerakannya hendaklah tidak melebihi sepuluh
kilometer dari kediamannya tidak boleh disertai oleh orang lain tanpa sebab
yang munasabah.

Beliau menasihati penduduk luar bandar supaya mengatur pergerakan
masing-masing dan tidak keluar secara beramai-ramai.

Katanya, setakat ini, situasi di kawasan luar bandar adalah dalam keadaan
baik dan tiada kekurangan bekalan makanan, ubat-ubatan dan keperluan-keperluan
lain yang dilaporkan.

See author's posts


Masyarakat tempatan dapat manfaat

KUCHING: Rancangan Republik Indonesia untuk memindahkan ibu negaranya ke Kalimantan akan memberi manfaat kepada masyarakat tempatan di Sarawak.

Menteri Perdagangan Dalam Negeri Dan Hal Ehwal Pengguna (KPDNHEP) yang juga Ahli Parlimen Kapit, Datuk Alexander Nanta Linggi melihat perkembangan itu daripada sudut yang positif kerana ia boleh membantu meningkatkan tahap ekonomi penduduk di sekitar kawasan tersebut.

“Kalau dalam konteks ibu kota Indonesia dipindahkan, bagi saya itu adalah (keputusan) yang positif.

“Ini kerana sekiranya ibu kota itu didirikan di Kepulauan Borneo, bermakna lokasinya akan lebih dekat dengan Sarawak, kerana kita berada di kepulauan yang sama,” katanya.

Beliau berkata, usaha boleh digerakkan untuk meningkatkan kerjasama antara kerajaan Indonesia dan Malaysia bagi mewujudkan jaringan jalan raya yang boleh menghubungkan Sarawak dengan ibu kota baharu republik itu.

“Dengan adanya jalan perhubungan, sudah semestinya ini akan menggalakkan permintaan dari penduduk di ibu kota Indonesia (yang boleh ditampung oleh pengeluaran pengusaha Sabah dan Sarawak),” jelasnya.

Beliau berkata demikian ketika ditemu bual dalam program bual bicara Abas Orang Kamek – Kafe Kamek dengan tajuk ‘Bagaimana KPDNHEP Membantu

Isu Kepenggunaan di Sarawak’ yang disiarkan secara langsung di Facebook Sarawak Volunteers di sini, malam kelmarin.

Untuk rekod, pada Ogos tahun lalu, Presiden Indonesia, Joko Widodo mengumumkan perancangan republik itu untuk memindahkan ibu kota Indonesia dari Jakarta ke Kalimantan.

Alexander berkata, meskipun lokasi baharu itu masih belum diketahui, tetapi beliau berharap Kapit turut akan menerima tempias pembangunan seiring perkembangan Kalimantan sebagai ibu negara Indonesia.

“Kedudukan Kapit memang dekat dengan sempadan. Kita harap ada impak positif,” tambahnya.

Oleh Zarina Abdullah

See author's posts


Azalina serah pada mahkamah adili tuntutan saman

KUALA LUMPUR: Timbalan Yang Dipertua Dewan Rakyat Datuk Seri Azalina Othman Said menyerahkan kepada mahkamah untuk mengadili tuntutan saman yang dikemukakan terhadap beliau dan Yang Dipertua Dewan Rakyat Datuk Azhar Azizan Harun.

Bagaimanapun Azalina menegaskan peletakan jawatan Ahli Parlimen Teluk Intan Nga Kor Ming sebagai Timbalan Yang Dipertua Dewan Rakyat berlaku sebelum usul pelantikan dirinya dibaca di bawah Peraturan Mesyuarat 6 Dewan Rakyat.

“Justeru, saya tidak melihat terdapat mana-mana pelanggaran Peraturan Mesyuarat atau Perlembagaan berlaku.

“Memandangkan perkara pada masa ini berada dalam pertimbangan mahkamah, saya juga sebagai seorang pengamal undang-undang, menyerahkan kepada pihak mahkamah bagi mengadili perkara tersebut,” katanya dalam kenyataan semalam.

Azalina juga berkata Perkara 63 (1) Perlembagaan Persekutuan menyatakan bahawa sebarang prosiding dalam majlis Parlimen atau jawatankuasa yang ada tidak boleh dipersoalkan di mana-mana mahkamah.

Jelasnya situasi sama dapat dilihat dalam kes mahkamah tertinggi membabitkan bekas Speaker Dewan Undangan Negeri Perak V Sivakumar dan Datuk R Ganesan.

“(Dalam kes itu) mahkamah memutuskan bahawa sesuatu yang tidak boleh dipertikaikan ialah Dewan mempunyai kuasa untuk memilih atau memecat speaker dan isu siapa yang dilantik secara sah sebagai speaker adalah terletak di luar bidang kuasa mahkamah untuk membuat penghakiman,” katanya.

Pada Khamis, bekas Perdana Menteri Tun Dr Mahathir Mohamad bersama empat lagi plaintif memfailkan tindakan undang-undang bagi mencabar kesahihan pelantikan Azhar dan Azalina bagi kedua-dua jawatan itu.

Turut dinamakan sebagai plaintif ialah bekas Menteri Besar Kedah Datuk Seri Mukhriz Mahathir, bekas Menteri Pendidikan Dr Maszlee Malik, Ahli Parlimen Kubang Pasu Datuk Wira Amiruddin Hamzah dan Ahli Parlimen Sri Gading Datuk Dr Shahruddin Md Salleh.

Mereka memohon deklarasi bahawa kerusi Yang Dipertua Dewan Rakyat sejak 13 Julai lepas masih kosong dan pelantikan Azhar dan Azalina itu adalah tidak sah kerana ia tidak berperlembagaan dan/atau bercanggah dengan Perlembagaan Persekutuan dan/atau Peraturan 3, 4, 6 dan 47 Peraturan-Peraturan Majlis Mesyuarat Dewan Rakyat dan/atau kedaulatan undang-undang. – Bernama

See author's posts


Tiga kes baharu positif Covid-19 dilaporkan

SHEILA ZAIDI

KUCHING: Sarawak merekodkan tiga kes baharu positif Covid-19 hasil penjejakan kontak di Daerah Kuching dan Samarahan semalam.

Timbalan Ketua Menteri, Datuk Amar Douglas Uggah Embas, dengan tiga kes baharu yang dicatatkan itu, jumlah keseluruhan kes positif Covid-19 di Sarawak setakat ini adalah sebanyak 552 kes.

“Daripada tiga kes berkenaan, dua kes adalah dari Daerah Kuching manakala satu kes pula dari Samarahan.

“Ketiga-tiga kes ini adalah hasil usaha penjejakan kontak di Daerah Kuching dan Samarahan,” katanya kepada pemberita dalam satu sidang media harian perkembangan Covid-19 di Sarawak semalam.

Menurut Uggah, bagi kes positif di Daerah Samarahan adalah berkaitan dengan pelajar Kolej i-System yang positif dari Tanjung Manis.

Tambah Uggah, pelajar berkenaan sebelum balik ke Tanjung Manis, difahamkan telah melawat rumah kawannya di Samarahan.

Katanya lagi, daripada penjelasan kontak pelajar ini, 11 kontak rapat telah disaring sementara 14 lagi masih menunggu keputusan ujian makmal, manakala dua kes positif di Kuching, 25 kontak rapat telah disaring dan keputusan adalah negatif.

Justeru, ujarnya, semua pelajar yang pulang ke rumah masing-masing dan belum disaring dikehendaki melapor diri dengan Pejabat Residen Bahagian kerana mereka perlu menjalani saringan Covid-19.

Dalam perkembangan lain, Uggah memaklumkan bahawa, tiga kes baharu telah sembuh dan discaj dari hospital, dua daripadanya dari Hospital Bintulu dan satu dari Hospital Sibu.

“Setakat semalam, jumlah keseluruhan kes positif Covid-19 yang telah sembuh dan discaj kekal sebanyak 476 orang atau 86.23 peratus.

“Sementara, seramai 219 orang disyaki (PUI) dilaporkan dan 187 kes masih menunggu keputusan ujian makmal,” jelasnya.

Kata Uggah, semalam, daerah Sibu telah bertukar status dari kuning kepada hijau manakala Samarahan bertukar hijau kepada kuning dengan satu kes positif Covid-19 dilaporkan di situ semalam.

Bagaimanapun, jumlah daerah berstatus kuning setakat semalam kekal lima iaitu Samarahan, Tanjung Manis, Bintulu, Serian dan Kuching dan daerah hijau pula berjumlah 35.

Mengenai orang dalam pemantauan (PUS) pula, seramai 57 PUS mendaftar masuk di hotel-hotel yang dijadikan pusat kuarantin menjadikan jumlah keseluruhan PUS di 38 hotel di seluruh negeri, 797 orang manakala 11,783 PUS telah tamat menjalani tempoh kuarantin masing-masing, kata Uggah.

See author's posts


Agenda Bumiputera perlu terus diperjuangkan

KUALA LUMPUR: Usaha agenda bumiputera perlu terus diperjuangkan demi kemampanan negara untuk memastikan kemakmuran dan pembangunan dikecapi secara saksama dan adil, kata Ketua Pegawai Eksekutif Majlis Tindakan Ekonomi Melayu (MTEM), Ahmad Yazid Othman.

Beliau berkata, pelbagai pembangunan ekonomi yang strategik perlu diperhebat supaya lebih memberi kesan bagi jangka panjang selain program untuk impak jangka pendek ke atas kedudukan ekonomi Melayu dan bumiputera.

“Selepas lebih 50 tahun dan pasca-DEB (Dasar Ekonomi Baru), kedudukan ekonomi bumiputera masih belum boleh dibanggakan atau menjadi seperti yang diharapkan.

“Mengikut data terkini, kebanyakan bumiputera umumnya hanyalah sebagai pekerja dan pengguna. Justeru, mereka bukan majikan atau penjana pekerjaan; bukan juga pembuat dan penjana peluang hiliran untuk vendor serta perusahaan kecil dan sederhana,” katanya dalam kenyataan semalam.

Beliau berkata, bumiputera tidak banyak menghasilkan nilai tambah kepada ekonomi Malaysia khususnya sektor perniagaan dan pelaburan, kecuali daripada bidang pekerjaan.

“Kita menaruh harapan pada Wawasan Kemakmuran Bersama 2030 (WKB2030) sebagai usaha permulaan untuk mengenal pasti keadaan dan hala tuju kita.

“Matlamat untuk mengurangkan jurang pendapatan dan kekayaan antara kaum, antara bandar dan luar bandar dan daerah jelas tidak ada guna jika tiada tindakan susulan yang bermakna,” katanya.

Beliau berkata, fasa pembaharuan dan menggiatkan semula yang diuar-uarkan Kementerian Kewangan perlu digerakkan dengan naratif WKB2030.

MTEM juga berpandangan beberapa perkara dalam dokumen WKB 2030 sedia ada perlu dikemaskinikan kerana sasaran ekonomi bumiputera adalah tidak lengkap atau belum cukup, katanya.

Beliau berkata, tidak boleh mensia-siakan peluang untuk mengurangkan jurang kekayaan dan penguasaan ekonomi bumiputera dengan yang lain selain dapat memastikan adanya pembangunan ekonomi yang pesat untuk semua rakyat tanpa mengira kaum dan daerah.

Ahmad Yazid berkata, wabak Covid-19 telah menunjukkan penting untuk kerajaan menggunakan ruang dasar yang ada bagi melakukan usaha ke arah mencapai impak sosial yang optimum.

“Hari ini terbukti kerajaan Malaysia diiktiraf dunia berjaya mengawal wabak ini dengan cukup membanggakan. Kerajaan hari ini juga wajar mengambil sikap dan strategi yang sama bagi pembangunan ekonomi negara, dengan pembaharuan yang bermakna,” katanya. – Bernama

See author's posts


Harumkan nama Sarawak

MAJLIS Perasmian Padang Futsal, Kampung Hijrah, Bako Kuching anjuran Saberkas dan Pemuda Parti Pesaka Bumiputera Bersatu Sarawak (PBB) Kampung Hijrah Bako yang diadakan baru-baru ini telah dihadiri Ahli Dewan Undangan Negeri (ADUN) Demak Laut Dr Hazland Abang Hipni.

Dalam ucapan perasmiannya, beliau menyatakan bahawa Kerajaan Gabungan Parti Sarawak (GPS) telah mengambil berat terhadap keperluan penduduk dengan menunaikan janji bagi menyiapkan Padang Futsal Kampung Hijrah Bako yang bernilai RM188,000.

“Tahniah kepada belia-belia di Kampung Hijrah Bako yang telah mempunyai sebuah padang futsal yang cantik dan lengkap dengan kemudahan lampu dan tandas.

“Gunakanlah kemudahan ini dengan sebaik-baiknya untuk bersukan, beriadah dan mengasah bakat sekali gus menghidarkan diri daripada terlibat dengan gejala sosial yang membuang masa.

“Saya percaya setiap kita mempunyai bakat dan jika diasah secara betul boleh mewakili negeri dan negara serta mengharumkan nama Kampung Bako pada masa akan datang,” katanya.

Turut hadir Penghulu Lair Salleh, Penghulu Janibah Hazmi, Ketua Masyarakat dan Ketua Kaum (KMKK) Daerah Bako, Ahli Jawatankuasa (AJK) Saberkas dan PBB.

Oleh Asyraf Halim

See author's posts


Harga barang dijangka kembali stabil

BERA: Harga barang yang meningkat kini dijangka kembali stabil pada awal tahun depan setelah lebih banyak negara mula membuka sektor ekonomi masing-masing, kata Perdana Menteri Datuk Seri Ismail Sabri Yaakob.

Beliau berkata, sekatan pergerakan turut dialami oleh negara luar yang mengeksport produk makanan kepada Malaysia sekali gus mengakibatkan penawaran berkurangan.

“Kita ternak ayam tetapi makanan ayam datang dari luar, begitu juga dengan baja dan racun yang diimport dari luar…bila barang sedikit, permintaan banyak, tentu sahaja akan menyebabkan harga naik.

“Saya percaya keadaan ini akan beransur pulih apabila sektor ekonomi masing-masing dibuka dan pengeluaran akan kembali normal dan kita jangka Insya-Allah pada awal tahun depan harga kembali stabil,” katanya ketika berucap pada Program Khatan Perdana Parlimen Bera di Dewan Majlis Daerah Bera Padang Luas di sini, semalam.

Mengulas lanjut, Perdana Menteri berkata menyedari rakyat yang terkesan akibat kenaikan harga barang, kerajaan telah menganjurkan program jualan murah yang menawarkan harga barang yang rendah selain memberi peruntukan dan insentif kepada golongan terkesan.

“Untuk bantu kurangkan beban rakyat, saya dimaklumkan harga barang di program jualan murah menawarkan diskaun 20 hingga 50 peratus selain kita juga beri insentif dan subsidi racun kepada petani…harga barang dijangka pulih awal tahun depan,” katanya.

Menurut beliau pelbagai program dan projek akan terus dilaksanakan kerajaan dalam usaha menjaga kepentingan serta kebajikan rakyat bagi mengurangkan beban mereka.

Kementerian Pembangunan Luar Bandar juga telah menerima peruntukan tambahan sebanyak RM500 juta antaranya bagi meningkatkan infrastruktur di kawasan luar bandar.

“Peruntukan itu telah ditambah bagi memastikan penduduk luar bandar turut menerima faedah-faedah antaranya kemudahan dari segi jalan kampung dan sebagainya,” kata Perdana Menteri.

Mengulas mengenai program semalam, Ismail Sabri yang juga Ahli Parlimen Bera berkata program seumpama itu dilihat menerapkan konsep Keluarga Malaysia yang dapat mengeratkan hubungan pelbagai bangsa apabila ia turut disertai kaum Cina dan India.

“Bersama-sama kita dapat rapatkan hubungan sesama kita selaras dengan konsep Keluarga Malaysia, malah Keluarga Malaysia ini menerapkan supaya kita jaga keluarga orang lain seperti keluarga sendiri,” katanya.

Program anjuran Pemuda UMNO Bera itu disertai kira-kira 350 kanak-kanak berumur antara lima dan 12 tahun yang dikhatankan secara percuma dengan setiap peserta menerima topi keledar sebagai cenderahati. – Bernama

See author's posts


Feri Nanga Tulie beri sinar baharu

KAPIT: Feri Nanga Tulie bakal menjadi sinar baharu buat kemudahan penduduk di sekitar Pelagus.

Upacara simbolik tradisional miring Majlis Pandu Uji Feri Nanga Tulie telah disempurnakan oleh Ahli Dewan Undangan Negeri (ADUN) Pelagus, Wilson Nyabong di Tebing Sungai Batang Rejang, Logpond WTK, Nanga Amang, Jumaat lalu.

Tujuan utama pandu uji feri dilakukan adalah bagi mengenalpasti keupayaan feri menyeberangi Sungai Batang Rejang seterusnya membolehkan pihak perunding projek serta operator feri merangka langkah seterusnya bagi melengkapkan projek ini.

Wilson dalam ucapannya menyatakan selaku ADUN Pelagus, beliau dan Kerajaan Negeri komited dalam mempertingkatkan kemajuan infrastruktur di kawasan DUN Pelagus.

Menurut beliau lagi,sebanyak RM 280 juta telah diluluskan di bawah peruntukkan Kementerian Kemajuan Luar Bandar dan Wilayah (KKLW) bagi pembinaan jalan dari Nanga Tulie ke Merit.

Katanya, perlunya perkhidmatan feri beroperasi sementara pembinaan jambatan yang bakal dilaksanakan kelak di mana dua buah perkhidmatan feri dirancang akan digunakan di Nanga Tulie Pelagus dan Sungai Melipis, Bukit Goram.

Turut hadir, Ahli Dewan Undangan Negeri Bukit Goram Jefferson Jamit Unya, wakil Residen Wee Teck Min, dan Pegawai Daerah Kapit Cerisologo Sabut.

See author's posts


Abang Johari sangkal dakwaan

PADAWAN: Ketua Menteri, Datuk Patinggi Abang Johari Tun Openg menyangkal dakwaan bahawa pengundi di bandar tidak perlu memilih parti pemerintah oleh kerana ‘kawasan bandar akan berkembang dengan sendirinya.’

Menurutnya, pembangunan bandar tidak boleh dianggap remeh kerana memerlukan polisi yang baik dan pelaburan besar untuk mewujudkannya.

“Dalam perkembangan apa pun, rakyat tidak boleh menganggap bahawa kawasan bandar dapat berkembang dengan sendirinya. Ia harus berdasarkan kepada polisi yang baik,” katanya.

Beliau berkata demikian ketika berucap pada Majlis Ulang Tahun ke-24 Majlis Perbandaran Padawan (MPP) dan Pelancaran Mural The Last Ring Ladies di Perkarangan Tempat Letak Kereta, Bangunan Lama Giant Supermarket, Batu 10 di sini, semalam.

Beliau turut mempersoalkan mengapa Batu 3, Batu 7 dan Batu 10 dan kawasan bandar lain dapat dibangunkan.

“Hal ini kerana dasar yang kami perkenalkan. Sekiranya menggunakan polisi bandar pintar, kerajaan mesti mengamalkan dasar kerana melibatkan pelaburan,” ujarnya.

Jelasnya, perkembangan pesat MPP adalah disebabkan oleh dasar Kerajaan Sarawak dan juga peruntukannya bantuan kewangan.

“Sekiranya pendapatan yang dikumpulkan oleh MPP adalah RM30 juta, (tetapi kos) Projek Rakyat (projek untuk rakyat) sudah RM82 juta, di mana untuk mendapatkan wangnya? Nasib baik mempunyai GPS (Gabungan Parti Sarawak) untuk memberi wang,” tegasnya.

Beliau memberitahu, Padawan berpotensi untuk pertumbuhan tiga sektor iaitu perkhidmatan, pertanian dan pelancongan.

Hal ini disebabkan oleh Padawan berada dalam lokasi strategik antara Serian dan Kuching, dengan Samarahan di sekitarnya yang berada dalam posisi yang baik untuk didukung oleh pembangunan di ketiga-tiga daerah ini.

“Orang-orang di kawasan bandar, jangan lupa. Ini kerana polisi. Sekiranya polisi tidak konsisten, dan polisinya tidak betul, saya rasa anda tidak dapat memperoleh pembangunan yang anda perlukan. Saya menggesa orang berfikir dengan betul,” katanya.

Oleh NUR AIN OTSMAN

See author's posts


Buka selera dengan hidangan Cincalok

UDANG Geragau atau Bubok,bahan utama untuk menghasilkan Cincalok.

Dalam kalangan masyarakat tempatan, Cincalok memang cukup popular sebagai hidangan pembuka selera.  Walaupun mempunyai bau yang kurang menyenangkan tetapi bagi yang menggemari makanan ini, ia sentiasa dicari pada waktu makan.

Cincalok dihasilkan daripada udang geragau atau Bubok dalam bahasa tempatan.  Bubok ini dibersihkan dan dicampur dengan garam kasar serta nasi sejuk sebelum ditapai atau diperam selama beberapa hari.

Sebelum ini Cincalok hanya merupakan produk tradisi, khususnya dalam kalangan keluarga nelayan.  Bagaimanapun sekarang ini Cincalok sudah naik tarafnya dari segi komersial dan sudah menempati rak-rak di pasar-pasar raya, bukan sekadar di gerai atau di tamu.

Bagi penggemar Cincalok, cara menikmatinya cukup mudah dan ringkas tetapi yang penting, harus ada bekalan Cincalok yang berkualiti.Baru-baru ini penulis menikmati hidangan Cincalok untuk menukar selera disebabkan hampir setiap hari menjamu menu makanan yang sama iaitu ikan, ayam dan daging.  Penulis akhirnya membeli sebotol Cincalok di Market  Bandar Riyal di Samarahan setelah balik dari kerja.Setiap orang mempunyai cara yang tersendiri dalam menyediakan cincalok ini, namun penulis hanya mempunyai empat langkah mudah dalam menyediakannya.Pertama sekali, benda wajib yang kita perlukan adalah sebotol Cincalok dan tuangkannya ke dalam mangkuk mengikut kuantiti yang diiginkan. Banyak atau sedikit bergantung kepada kehendak masing-masing.Basuh, potong dan masukkan beberapa ulas bawang merah dan putih ke dalam Cincalok. Ada juga sesetengah orang hanya menggunakan bawang merah sahaja.Tambahkan ikan bilis yang sudah dibersihkan dan akhir sekali, perahkan beberapa biji limau kasturi dan tumbuk atau potong beberapa cili padi mengikut tahap kepedasan yang diinginkan.Bagi penulis, cili dan limau adalah bahan yang penting sekali, tanpanya rasa Cincalok mungkin kurang auranya.Jenis cili adalah bergantung kepada cita rasa individu. Ada sesetengah individu menggunakan cili merah dan ada yang menggunakan cili hijau.Jadi, dengan hanya menggunakan beberapa bahan ini sahaja cincalok sudah siap untuk dihidangkan kepada seluruh keluarga tercinta dan percayalah, nasi anda akan bertambah.

Oleh NICKELYSON LAKUN

See author's posts


Lawatan kerja ke TPM

KUALA LUMPUR: Menteri Sains, Teknologi dan Inovasi (MOSTI), YB Khairy Jamaluddin dan timbalannya, Tuan Haji Ahmad Amzad Hashim, melakukan lawatan kerja ke Technology Park Malaysia (TPM) di Bukit Jalil pada 2 Jun 2020. Ini merupakan lawatan pertama mereka ke TPM sejak menjawat jawatan Menteri dan Timbalan Menteri MOSTI.

Dalam lawatan tersebut, mereka telah bertemu dengan Pengerusi TPM Corporation, Datuk Abu Samah Bachik dan Pemangku Ketua Pegawai Eksekutif, Sharbani Harun untuk membincangkan kemajuan dan perkembangan TPM, serta isu kepentingan bersama.

Delegasi menteri turut berkunjung ke syarikat inkubati TPM, BNetworks Sdn.Bhd yang membangun, mengeluarkan dan menyediakan penyelesaian end-to-end Internet of Things (IoT) untuk bandar pintar, kehidupan pintar, connected hospitality dan assisted living market segments.

Produk penyelesaian universal IoT bWave mereka merupakan pemenang pelbagai anugerah buatan tempatan dan penyelesaian IoT pertama yang dikomersialkan di Malaysia.

Lawatan ini telah memberi peluang untuk memantau dan menganalisis perkembangan agensi, mengukuhkan hubungan MOSTI-agensi yang sedia erat serta menegakkan misi dan kepentingan MOSTI.

Technology Park Malaysia, sebuah agensi Kementerian Sains, Teknologi dan Inovasi, mempunyai infrastruktur, kemudahan dan perkhidmatan sokongan yang bersepadu untuk membantu usahawan teknologi yang berminat untuk mengkomersialkan idea mereka dalam empat kelompok industri, iaitu, ICT, Kejuruteraan, Bioteknologi dan Hijau Teknologi.

See author's posts


Kerajaan optimis pertumbuhan positif

KUALA LUMPUR: Kerajaan amat optimis bahawa Malaysia akan terus mencatatkan pertumbuhan positif pada tahun ini berikutan kepelbagaian ekonomi negara berdasarkan data terkini yang positif daripada agensi antarabangsa terkemuka, kata Menteri Kewangan Tengku Datuk Seri Zafrul Abdul Aziz.

“Kita lihat Amerika Syarikat (AS) dan ekonomi global, (mereka) berada di bawah tekanan dan berdasarkan anggaran penganalisis, kita telah menyaksikan suku kedua (yang) agak teruk.

“Bagi Malaysia, kita telah menyaksikan pertumbuhan suku kedua yang kukuh dan untuk suku ketiga, kami berasakan momentum akan berada pada pertumbuhan untuk negara tetapi kita perlu ingat kesan asas pada suku ketiga tahun lepas,” katanya kepada pemberita selepas pelancaran Kemudahan Insurans dan Takaful i-Lindung di sini semalam.

Tengku Zafrul berkata data menunjukkan unjuran pertumbuhan Keluaran Dalam Negara Kasar (KDNK) Malaysia antara 5.3 peratus dan 6.3 peratus pada 2022 masih berada di landasan.

“Ini sekali lagi bukan hanya daripada saya, Kementerian Kewangan atau Bank Negara Malaysia, tetapi S&P Global Ratings, yang telah meningkatkan prospek untuk Malaysia, Tabung Kewangan Antarabangsa (IMF) dan Bank Dunia yang mengesahkan angka pertumbuhan tersebut.

“Kita terjejas dengan kelembapan ekonomi AS. Ia menjadi amat cair, justeru, sebagai negara perdagangan, ekonomi terbuka dan juga kecil, kita perlu memantau pertumbuhan di peringkat global,” katanya.

Beliau berkata walaupun angka pertumbuhan mengikut sektor dilihat tidak sekata, sektor tertentu seperti minyak sawit, minyak dan gas serta pembuatan mencatatkan prestasi yang baik setakat ini.

Selain itu, katanya kerajaan melalui dasar fiskal perlu memainkan peranan untuk memastikan ekonomi berada di landasan yang tepat.

Bagaimanapun, Tengku Zafrul berkata Malaysia, bersama dengan negara lain, perlu bersedia untuk sebarang kemungkinan, termasuk kemelesetan global.

Mengenai ruang fiskal, katanya Malaysia masih berada dalam kedudukan yang lebih baik berbanding tahun lepas, berdasarkan pertumbuhan ekonomi dan harga komoditi yang meningkat.

“Kerajaan menyedari mengenai kebimbangan itu dan telah menyaksikan impak daripada apa yang berlaku di peringkat global kepada Malaysia,” katanya, sambil menambah bahawa kerajaan baru-baru ini telah menaikkan Bantuan Keluarga Malaysia, bantuan tunai langsung yang terbesar, mencecah RM8 bilion setakat ini.

Oleh itu, beliau menegaskan bahawa ruang fiskal perlu diteruskan dan kerajaan sedang mengkaji cara untuk menjimatkan wang bagi memastikan dana dapat disalurkan kepada mereka yang memerlukan sokongan kerajaan.

“Buat masa ini, defisit fiskal akan terus berada dalam julat 6.0 peratus seperti yang disasarkan dan kami akan terus memantaunya,” katanya sambil menambah hutang statutori Malaysia masih di bawah had yang diluluskan sejajar dengan sasaran defisit. – Bernama

See author's posts


Pustaka Negeri Sarawak anjur Program ‘Artificial Gravity’

ORANG ramai adalah dijemput untuk menonton saluran Youtube dan Facebook rasmi Pustaka Negeri Sarawak bertajuk ‘Artificial Gravity’.

Pustaka Negeri Sarawak menerusi kenyataannya medianya semalam berkata, program tersebut merupakan salah satu dari aktiviti dibawah program Pustaka ‘Young Explorer’ dan akan bersiaran pada 16 Ogos 2020 (Ahad) 2.00 petang.

“Artificial Gravity atau Graviti Buatan bukan sekadar Fiksyen Sains. Ia bebas dari Ilmu Fiksyen dan memberitahu para saintis bagaimana Gravity Buatan diciptakan menggunakan daya sentripetal.

“Daya sentripetal yang diarahkan ke tengah putaran diperlukan agar objek bergerak dalam lintasan bulat.

“Jadilah Penjelajah Pustaka di rumah dan terokai Sains dan Teknologi bersama keluarga anda dengan alat eksperimen mudah yang boleh anda dapatkan dengan mudah di rumah,” jelasnya kenyataan itu.

Sebarang pertanyaan lanjut berkaitan aktiviti ini, sila hubungi Mohd. Tarmizi di alamat emel (mdtarmizi@sarawak.gov.my).

Untuk mengikuti sebarang aktiviti dan capaian kepada informasi menarik Pustakan Negeri Sarawak, pengguna boleh melayari laman web www.pustaka.com, Facebook @pustaka.sarawak, Twitter @pustakaswk dan Instagram @pustakaswk.

Oleh Akun Giman

See author's posts


Polis Johor siasat sindiket palsukan lesen kenderaan

JOHOR BAHRU: Polis menahan seorang pemandu lori perdagangan warganegara India yang didapati memandu dengan menggunakan lesen memandu yang palsu dalam satu operasi di Plaza Tol Skudai semalam.

Ketua Polis Johor Datuk Ayob Khan Mydin Pitchay berkata, pihaknya akan mendapatkan kerjasama daripada Jabatan Pengangkutan Jalan dan Ibu Pejabat Polis Kontinjen Selangor untuk membuat siasatan terperinci sekiranya wujud sindiket memalsukan lesen memandu kenderaan berat, yang ditawarkan kepada warga asing.

“Ini kerana suspek mengatakan lesen ini didapati daripada Klang… mungkin lesen ini diperoleh secara sah, tetapi (dia) dapat yang palsu ataupun suspek guna sindiket untuk mendapatkannya,” katanya kepada pemberita dalam sidang media selepas menyertai operasi berkenaan, di sini semalam.

Beliau berkata, lelaki berusia dalam lingkungan 50-an yang membawa lori treler muatan silika itu ditahan bersama dengan seorang kelindan lelaki yang juga warganegara India berusia 20-an, dan kes disiasat mengikut Seksyen 108 Akta Pengangkutan Jalan 1987.

Sementara itu dalam operasi dengan kerjasama daripada Jabatan Alam Sekitar negeri semalam, setakat 10.40 pagi semalam, 70 buah lori serta 10 bas telah diperiksa, dan antara kesalahan yang dikesan ialah muatan berlebihan, tayar botak, muatan berbahaya dan kesalahan berkaitan lesen kenderaan.

Ayob berkata, dari bulan Jun sehingga 15 September lepas, sebanyak 161 operasi sama telah dijalankan di Johor, dan 2,924 saman atas pelbagai kesalahan jalan raya telah dikeluarkan, manakala 66 kenderaan disita. – Bernama

See author's posts


Fuad A Kiram diklasifikasikan sebagai pengganas

PUTRAJAYA: Salah seorang penuntut daripada Kumpulan Sulu yang dikenali sebagai Fuad A Kiram telah diklasifikasikan sebagai pengganas, kata Ketua Pengarah Bahagian Hal Ehwal Undang-Undang (BHEU) Jabatan Perdana Menteri Datuk Seri Khairul Dzaimee Daud.

Beliau berkata, Fuad telah disenaraikan dalam entiti yang diklasifikasi sebagai pengganas di bawah Seksyen 66B Akta Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 berkuat kuasa 6 April lepas.

“Kementerian Dalam Negeri telah memaklumkan bahawa seorang penuntut Fuad A Kiram yang juga salah seorang pengasas Royal Sulu Force iaitu satu kumpulan pengganas, telah diklasifikasikan sebagai entiti pengganas oleh kerajaan,” katanya dalam satu taklimat media di sini, semalam.

Fuad atau nama sebenarnya Muhammad Fuad Abdullah Kiram, 69, merupakan salah seorang daripada lapan individu yang mendakwa waris Kumpulan Sulu dan sedang membuat tuntutan terhadap Sabah termasuk beberapa aset milik Malaysia di luar negara.

Pada Februari tahun lepas, agensi berita di Sepanyol melaporkan penimbang tara negara itu Dr Gondoza Stampa telah mengarahkan Malaysia membayar pampasan sebanyak AS$14.92 bilion (RM62.59 bilion) kepada waris Sultan Sulu.

Malaysia didakwa tidak membayar wang pemisah atau pampasan berjumlah RM5,300 setahun sejak 2013 yang dikatakan telah melanggar Perjanjian 1878 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.

Terdahulu pada majlis sama, Menteri Undang-Undang dan Reformasi Institusi Datuk Seri Azalina Othman Said berkata, tuntutan berkenaan melalui timbang tara komersial serta prosiding terhadap Malaysia dibiayai oleh dana litigasi dikenali sebagai Therium untuk menuntut sebanyak AS$14.9 bilion dari Malaysia.

Azalina juga berkata, fakta kes tuntutan Kumpulan Sulu itu adalah tidak begitu kukuh kerana sehingga kini belum diketahui sama ada mereka yang membuat tuntutan itu benar-benar waris Sultan Jamalul Kiram II.

Beliau berkata, tuntutan pihak Sulu terhadap Malaysia juga mengabaikan kehendak rakyat Sabah untuk membentuk Malaysia pada 1963 seperti yang dilaporkan oleh Suruhanjaya Cobbold. – Bernama

See author's posts


i-Citra utamakan pengeluaran dana Akaun 2 ahli

KUALA LUMPUR: Inisiatif i-Citra diwujudkan khusus bagi membolehkan ahli-ahli Kumpulan Wang Simpanan Pekerja (KWSP) membuat pengeluaran dana simpanan Akaun 2 terlebih dahulu yang disediakan bagi tujuan bayaran pinjaman rumah, perbelanjaan perubatan serta pendidikan.

Ketika menegaskan perkara itu, Ketua Pegawai Eksekutif (CEO) KWSP, Datuk Seri Amir Hamzah Azizan berkata, sebarang akses bagi pengeluaran Akaun 1 sebaliknya akan hanya dilakukan sekiranya jumlah simpanan Akaun 2 ahli atau pemohon terbukti tidak mencukupi.

Beliau berkata, semua ahli berusia di bawah 55 tahun adalah layak memohon i-Citra dengan jumlah pengeluaran sehingga maksimum RM5,000 tertakluk kepada jumlah baki dalam Akaun 1 dan 2.

Jumlah pengeluaran yang diluluskan itu akan dibayar bagi tempoh sehingga lima bulan dengan bayaran bulanan sebanyak RM1,000 serta tertakluk kepada baki simpanan atau minimum RM50.

“Jika jumlah (simpanan) Akaun 2 tidak mencukupi, barulah kita akan membenarkan pencarum mengeluarkan simpanan Akaun 1.

“Kami cuba mencari keseimbangan iaitu antara membantu ahli yang memerlukan dan pada masa sama memastikan agar mereka juga mempunyai simpanan mencukupi apabila bersara kelak,” katanya.

Beliau berkata demikian pada sesi ‘MIDF Conversations’ (Bicara MIDF) secara maya dengan Pengarah Urusan Kumpulan Malaysian Industrial Development Finance Bhd (MIDF) Datuk Charon Mokhzani, di sini, hari ini.

Kemudahan pengeluaran i-Citra itu merupakan kesinambungan inisiatif KWSP sebelum ini iaitu i-Sinar dan i-Lestari.

Menjelaskan selanjutnya, Amir Hamzah berkata pengeluaran keseluruhan inisiatif i-Sinar dan i-Lestari itu itu berjumlah RM80 bilion.

“Kami (KWSP) ada dan telah diberi mandat untuk membantu ahli selepas bersara…namun pada masa sama, kami turut sedar bahawa pandemik Covid-19 ini satu keadaan luar biasa (di luar jangkaan).

“Oleh itu, kami memahaminya dan akan berusaha mencari jalan untuk membolehkan ahli-ahli, berdasarkan alasan, mendapat akses terhadap dana simpanan masing-masing,” katanya.

Amir Hamzah berkata, perkara utama adalah untuk memastikan bahawa KWSP tidak hilang mandat untuk membantu mereka yang mempunyai dana persaraan.

“Pada akhirnya, perlu diingatkan bahawa kami juga perlu terus menangani isu-isu persaraan ahli.

“Sekiranya kami membenarkan dana ini digunakan sehingga habis, ini sebaliknya akan mewujudkan masalah yang tidak dapat diuruskan.

“Inilah langkah keseimbangan yang perlu KWSP lakukan,” katanya.

Dalam kenyataan pada Isnin, dana persaraan itu menyatakan bahawa ahli boleh mula memohon bagi kemudahan itu menerusi portal dalam talian i-Citra di icitra.kwsp.gov.my dan pembayaran pertama dijangka dikreditkan dalam akaun pada Ogos 2021.

Sejak 1 Januari 2007, ahli KWSP mempunyai dua akaun simpanan berasingan, Akaun 1 dan 2 dengan jumlah caruman berbeza.

Akaun 1 misalnya meliputi 70 peratus daripada caruman bulanan ahli manakala baki 30 peratus adalah untuk simpanan Akaun 2.- Bernama

See author's posts